Bible Thianghlim - 1 JOHN\nBibleThianghlim – 1 JOHN\nA siartu: Asia Minor ih zumtupawl\nApostol John hi Jesu dungthluntu hleihnih lakih mi pakhat a si. Amah hi dungthluntupawl lakah nauhakbik le Khrih-ih duhdawt hleice mi a si men ding. Hmel danglamnak tlang le Gesmani Hmuan sungah John, James le Peter lawng Jesu thawn an rak um. Asinan Jesu thah a si laiah John lawng a tâng. Khrih in a thih zawng teah a nu kilkhawi dingin John a ap ta. John cakuat pakhatnak câng hmaisabik pali sungah John in Jesu Khrih thawn an naihawknak le bulpak in an pehtlaihawk thu a langter. Hi cakuat hi John in A.D. 80-95 hrawngah Asia Minor ih a um mi kawhhranpawl hnenah a ngan. John in Khrih thawn an pehtlaihawknak ruangih a aipuannak thu hi zumtupawl hlawm ve a duh.\nKum zabi pakhatnak cem lamah cun langhngan zetin kawhhran a ṭhangin a rak pitling zo. Tualsung kawhhran tampi dĭn a si zo ih, zumtupawl tla an pitling vivo. Cumi lakah tifel ṭul mi thubuai khal an rak tel. John cakuat pakhatnak rak dawngtu zumtupawl in thil ṭihnung pahnih an rak táwng. Cupawl cu zirhtu diklopawlih zirhnakpawl le theihnak an tlaksamnak hi a si. Zumtupawl hnenah an theih zo mi, asilole an theih ṭul mi theihnak dik cu khihhmuhin cuih thil ṭihnung pahnih cu a do. Hi cakuat hi zumtuih zumnak theifiangawter dingih a ngan mi a si (5:13).\nJohn in rundamnak theihfĕngnak thusimnak ah thupi pali a hmang. Cupawl cu: «nan hnenah hih thilpawl hi kan ngan» ti mi thu in a thăwk. Thupipawl cu: pawlkawmnak (1:3-4), dingfelnak (2:1), zirhnak diklo (2:26) le zumnak (5:13) tla an si. Duhdawtnak ti mi khal hi cakuatih thupi pakhat a si ve.\nJohn in a cakuat siartupawl hnenah kumkhaw nunnak an nei ti an theihfiang ding a duh (5:13). Thutak kan zum ih, tleu ah kan feh ih, pakhat le pakhat kan duhdawtawk tikah himi hi a langfiang. Zumnak dik in nundān dik a hring.\nI. Thuhmaihruai (1:1-4)\nII. Zumnak dik cun nunpinak dik a rahsuah (1:5-2:17)\nIII. Thurin diktak in thurin diklo a thailang ih, thurin dik in a dikzia dingfelnak nun ah a langter (2:18-4:6)\nIV. Rundam fengnak hnget cu zumtu in mi dang a duhdawt tikah, Pathian thu a lun tikah le Cathianghlim a zum tikah a ra (4:7-5:21)\n1 A tir ihsin a rak um mi nunnak Thu cu nan hnenah kan phuang. Cumi cu hna ih kan rak theih mi, kan mit rori ih kan rak hmuh mi, kan zohhliah mi le kanmai kut rori ih kan rak tham zo mi a si. 2 Cuih nunnak cu phuanlăng a si ih kan rak hmu zo, cule cuih thu cu kan theihter a si. Pa hnenih a rak um mi le kan hnenih phuanlăng a si mi kumkhaw nunnak cu nan hnenah kan phuang a si. 3 Nannih khal in kanmah in pawlkawm theinak dingah, kan rak hmuh mi le hna ih kan rak theih mi cu nan hnenah kan thăn a si. Thungaiten kan pawlkawmawknak cu Pa le a Fapa Jesu Khrih thawn a si. 4 Cule nan aipuannak a famkim theinak dingah, cuih thilpawl cu nan hnenah kan ngan a si.\n5 Fapa hnen ihsin hna ih kan rak theih mi thucah le nan hnenih kan thăn mi cu hihi a si: Pathian cu tleu a si ih, amah ah thim hrimhrim a um lo. 6 Thim ih feh thotho siin, amah thawn kan pawlkawmaw kan ti asile, thuphan kan per ih thutak kan nunpi lo. 7 Amah cu tleu ih a um vekin tleu ih kan feh asile, pakhat le pakhat kan pawlkawmaw ih, a Fapa, Jesu Khrih thisen in kan sual hmuahhmuah a khawlhfai a si.\n8 Sual kan nei lo kan ti asile, kanmah le kanmah kan bumaw ih kanmah ah thutak a um lo. 9 Kan sualpawl kan phuan asile, kan sualpawl in ngaidam ding le kan dingfellonak hmuahhmuah in khawlhfaisak dingah anih cu a rinumin a dik a si. 10 Sual kan tuah lo kan ti asile, Pathian cu thuphan perhmang ah kan tuah ih, a kamsuakthu cu kanmah ah a um lo.\nThu in Simsaktu Jesu Khrih\n1 Ka fahniangletla, sual nan tuahlonak dingah hi thilpawl hi nan hnenah ka ngan a si. Mi pakhat khat in sual a tuah asile, Pa hnenih thuhla in simsaktu midingfel Jesu Khrih kan nei. 2 Cule anih cu kan sualpawl hrangih tlăwnlungawithawinak a si, cule kanmai sualpawl hrang lawngah si loin, leitlun mi hmuahhmuah hrang khalah a si.\n3 A thupekpawl kan thlun asile, himi in amah Jesu Khrih kan thei ti kan thei. 4 «Amah cu ka thei zo,» a titu in a thupekpawl a thlun cuang lo asile, cu pa cu thuphan per a si ih, amah ah thutak a um lo. 5 Sikhalsehla zokhal Pathian kamsuakthu a thluntu cu amah ah Pathian duhdawtnak a famkim taktak a si. Hiti zawngin amah ah kan um ti kan thei. 6 Amah ah ka um a si a titu cun, Jesu-ih nundān vekin a nung tengteng ding a si.\n7 U le nau tla, nan hnenah thupek thar ka ngan lo, a tir ihsi nan rak neih mi thupek hlun kha a si sawn. Cuih thupek hlun cu a tirte ihsin hna ih nan rak theih zo mi kamsuakthu kha a si. 8 Nan hnenah thupek thar ka ngansal. Cumi cu amah ah le nanmah ah a dik a si, ziangruangahtile thim cu a cemrál rero ih, tleu diktak cu a ra êng zo.\n9 Tleu ah ka um a ti ih, a unaupa a huatu cu atu tiangin thim ah a um lai hrih a si. 10 A unaupa a duhdawtu cu tleu ah a um ih, amah ah tlûknak zianghman a um lo. 11 Asinan a unaupa a huatu cu thim ah a um ih thim ah a feh, thim in a mit a câwtter zo ruangah khuitawkah ka feh ti a thei lo.\n12 Fahniangletla, amai hmin ruangah Pathian in nan sualpawl cu a lo ngaithiam zo.\nCuruangah nan hnenah ca ka ngan a si.\n13 Palenuh, a tir ihsin a um mi Pa cu nan rak theih zo ruangah, nan hnenah ca ka ngan a si.\nMinopawl, misualrálpa nan rak neh zo ruangah nan hnenah ca ka ngan a si.\nFahniangletla, Pa nan rak theih zo ruangah nan hnenah ca ka ngan a si.\n14 Palenuh, a tir ihsin a um mi Pa nan rak theih zo ruangah nan hnenah ca ka rak ngan a si.\nTlangvalpawl, nannih cu nan cak ih nanmah ah Pathian kamsuakthu a um ringring, cule misualrálpa nan rak neh zo ruangah nan hnenah ca ka ngan a si.\nLeitlun Duhdaw Hlah Uh\n15 Hi leilung siseh, leilung tlun thilpawl siseh, duhdawt hlah uh. Mi pakhat khat in leilung a duhdawt a si ahcun, amah ah paih duhdawtnak a um lo. 16 Ziangahtile hi leilung ih um mi thil hmuahhmuah: taksa câkhiarnak, mit câkhiarnak le hngalnak nun pawl hi Pa hnen ihta an si lo ih, leilung ihta an si sawn. 17 Cule hi leilung le a câkhiarnak cu a cemrál rero; asinan Pathian duhnak a tuahtu cu kumkhuain a hmun ringring ding.\nKhrih Dodaltuih Thlarau\n18 Fahniangletla, atu hi cān netabik a si. Khrih dodaltu a ra ding tiin hna ih nan rak theih zo vekin atu hmanah Khrih dodaltu tampi an rak suak zo, cumi in atu hi cān netabik a si ti kan thei. 19 Annih cu kan hnen ihsin an fehsuak, asinan annih cu kanmai mi an si lo. Ziangah cutin ka ti tile, kanmai mi rak si hai sehla cu, kanmai hnenah an rak tāng ding. An rak fehsuak zo ruangah an zaten kanmai mi an si lo ti a fiang.\n20 Asinan nannih cu Mi Thianghlim in hriak a lo thih zo ih, thil ziangkim nan thei. 21 Thutak nan theih lo ruangah si loin, thutak nan thei ih thutak sung ihsin thuphan a suah lo ruangah nan hnenah ca ka rak ngan a si sawn.\n22 Thuphan pertu cu zo a si? Jesu cu Khrih a si ti hnáwngtu cu thuphan pertu a si. Pa le Fapa hnáwngtu cu Khrih dodaltu a si. 23 Zokhal Fapa hnáwngtu cun Pa a nei lo. Fapa a ṭantu cun Pa khal a nei a si.\n24 Curuangah a tir ihsin hna ih nan rak theih zo mi kha nanmah ah um ringring seh. Nanmah ah a tir ihsin hna ih nan rak theih zo mi a um ringring asile, nannih cu Fapa ah le Pa ah nan um ringring ding. 25 Cule hihi Pathian in kan hnenih sankhuk nunnak in rak tiamkam mi thutiamkam cu a si.\n26 Hih thil, nanmah a lo bumtupawlih thuhlapawl nan hnenah ka rak ngan a si. 27 Cule Pathian hnen ihsi nan dăwn mi hriak thihnak cu nanmah ah a um ringring ih, zohman ih zirh nan ṭul lo. Hriak a lo thih tikah, cuih hriak thihnak cun thil ziangkim a lo zirh a si. Cucu thudik a si, thuphan a si lo. Cumi hriak thihnak ih a lo zirhdān vekin amah ah nan um ringring ding.\n28 Fahniangletla, atu ah Fapa ah cun um ringring uh, amah a ra lăng tikah a hmaika-ih kan ral a ṭhatnak ding le kan ning a zahlonak dingah amah ah um ringring uh. 29 Anih cu midingfel a si ti nan theih asile, dingfelnak a tuahtu kip in Pathian-ih hrin an si ti nan thei.\n1 Ngai hnik, Pa ih in rak pek mi hi ziangbangtuk duhdawtnak so a si, Pathian fāte tiih in kawh hi! Curuangah hi leitlun mipawl in in thei lo, ziangruangahtile amah an thei lo. 2 Ka duhdawt mitla, atu ah kannih cu Pathian fāte kan si ih, ziang vek kan si lai ding ti lăngter a si hrih lo, asinan Fapa a ra lăng tikah cun amah kan bang leh ding ti kan thei; ziangahtile amah cu a sinak vekin kan hmu leh ding. 3 Amah ah hi ruahsannak a neitu kip in Khrih a thian vekin amah le amah a thianfaiaw ṭheu.\n4 Zokhal sual a tuahtu cun Pathian Dān khal a pahbăl a si, cule Pathian Dān pahbăl cu sual a si. 5 Cule kan sualpawl lahlo dingah, anih cu a lang zo ti nan thei, amah ah sual a um lo. 6 Zokhal Khrih ih a um ringring tu cun sual a tuah lo. Zokhal sual tuahpeh vivo tu cun Khrih cu a rak hmu dah lo ih, a theih khal a thei fawn lo.\n7 Fahniangletla, zohman in lo bum hlah hai seh. Dingfelnak a tuahtu cu Khrih a dingfel vekin a dingfel ve a si. 8 Sual a tuahtu cu Diabol hnen ihsin a si, ziangahtile Diabol cun a tir ihsin sual a rak tuah. Pathian Fapa a rung lăngnak săn cu Diabol-ih hnaṭuan ṭhiatbăl dingah a si. 9 Zokhal Pathian hrin mi cun sual a tuah vivo lo, ziangahtile amah ah Pathian-ih ci a um. Pathian hrin a si ruangah sual a tuahpeh vivo thei lo.\n10 Pathian fātepawl le Diabol fātepawl an lăngfiangnak cu himi ah hin a si: zokhal dingfelnak a tuah lo tu cu Pathian hnen ihta a si lo ih, a unaupa a duhdaw lo tu khal Pathian hnen ihta a si lo.\nPakhat le Pakhat Duhdawtawknak\n11 Ziangahtile a tir ihsin nan rak theih mi thucah cu, pakhat le pakhat duhdawtaw ding kan si, ti hi a si. 12 Kain vek si ding kan si lo, anih cu misualrálpa hnen ihta a si ih, a naupa a that. Ziangahso a naupa a thah? Ziangruangahtile a thil tuah mipawl an ṭha lo ih, a naupa ih thil tuah mipawl cu an dingfel. 13 Ka u le ka nau tla, leilung mipawl in an lo huat tikah, nan mangbang hlah uh. 14 Kannih cu unaupawl kan duhdawt ruangah thihnak ihsin nunnak ah kan lan zo ti kan thei. A unaupa a duhdawt lo tu cu thihnak ah a tāng hrih lai tinak a si. 15 Zokhal a unaupa a huatu cu laithat a si, cule laithattu cun amah ah sankhuk nunnak a nei lo ti nan thei.\n16 Jesu Khrih in kan hrangih a nunnak a pek ruangah duhdawtnak cu ziang a si ti kan thei. Kannih khal unaupawl hrangah kan nunnak pe ve ding kan si. 17 Asinan zokhal hi leitlun thil le ri neiin, a unaupa tlasamin a hmu ih, cu pa parah lainatnak a nei lo tu cu ziangtin so Pathian duhdawtnak cu amah ah a um ringring thei ding? 18 Ka fahniangletla, ṭawngkam lawngin le kâ lawngin duhdawaw loin, tuahnak in le thungaingaiin duhdawaw sawn uhsi. 19 Cule thutak ihta kan si ti kan thei ding ih, cumi in Pathian hmaika-ah kan thinlung ṭihphâng lo ten a umter ding. 20 Ziangahtile kan thinlung in thiamlo in coh asile, Pathian cu kan thinlung hnakin a tumsawn ih, thil ziangkim a thei.\n21 Duhdawt mitla, kan thinlung in thiamlo in coh lo asile, Pathian hmaika-ah ralṭhatnak kan nei. 22 Cule kan dil mi pauhpauh a hnen ihsin kan ngah, ziangruangahtile a mithmuhah a thupekpawl kan thlun ih, a lunghmuitertu thilpawl kan tuah ringring. 23 Cule a thupek cu hihi a si: a Fapa Jesu Khrih hmin kan zum ding le kan hnenih thu in pek vekih pakhat le pakhat kan duhdawtawk ding hi a si. 24 Pathian-ih thupekpawl a thluntu cu Pathian ah a um ringring ih, Pathian khal amah ah a um ringring. Cule kan hnenih in rak pek mi Thlarau zarin anih cu kanmah ah a um ringring a si ti kan thei.\n1 Duhdawt mitla, thlarau pauhpauh zum hlah uh, Pathian hnen ihta an si le si lo thei dingah thlaraupawl cu zăwihliah hmaisa ta sawn uh, ziangruangahtile profet deu tampi hi leitlun ah an ra suak zo. 2 Pathian Thlarau nan theih theidān cu hihi a si: Jesu Khrih cu milai taksa in a ra ti a phuangtu thlarau pauhpauh cu Pathian hnen ihta a si. 3 Cule Jesu Khrih cu milai taksa in a ra ti a phuang lo tu thlarau pauhpauh cu Pathian hnen ihta a si lo. Cucu Khrih dodaltuih thlarau a si. Cule hihi Khrih dodaltuih thlarau a ra ding tiih nan rak theih mi cu a si, atu ah cuih thlarau cu leitlun ah a rak um zo.\n4 Fahniangletla, nannih cu Pathian hnen ihta nan si ih, nan sungih umtu cu leilung ih umtu hnakin a nasat sawn ruangah annihpawl cu nan rak neh zo. 5 Annih cu leilung ihta an si. Curuangah annih cun leilung thil thuhla an rel ih, leitlun mipawl in an thu an ngaithla. 6 Kannih cu Pathian hnen ihta kan si. Pathian a theitu cun in ngaithla ih, Pathian hnen ihta a si lo mi cun in ngaithla lo. Himi in thutak phuangtu thlarau le mibumtu thlarau cu kan thei thei.\nKhrih vekih Duhdawt\n7 Duhdawt mitla, duhdawtnak cu Pathian hnen ihta a si ruangah, pakhat le pakhat kan duhdawaw ding a si. Mi a duhdawtu pauhpauh cu Pathian hrin mi a si ih, Pathian a thei. 8 Mi a duhdaw lo tu cun Pathian a thei lo, ziangahtile Pathian cu duhdawtnak a si. 9 Pathian duhdawtnak cu kan hnenah hitin a lang, a Fapa zarih kan nun theinak dingah, Pathian in a Fapa neihsŭn hi leitlun ah a thlah. 10 Duhdawtnak cu hihi a si, Pathian kan rak duhdawt si loin, Pathian in in rak duhdaw ih, kan sualpawl hrangah tlăwnlungawithawinak dingah Pathian in a Fapa a thlah ti a si sawn. 11 Duhdawt mitla, cutivekin Pathian in in rak duhdawt a si ahcun, pakhat le pakhat duhdawaw ve ding kan si. 12 Zohman in ziang tik hmanah Pathian an hmu dah lo. Pakhat le pakhat kan duhdawtawk asile, Pathian cu kanmah ah a um ringring ih, a duhdawtnak cu kanmah ah famkimter a si.\n13 Pathian in kan hnenah a Thlarau in rak pek zo ruangah, cumi in kannih cu Pathian ah kan um ti le kanmah ah Pathian a um ti kan thei. 14 Cule Pa in Fapa cu leitlun Rundamtu si dingah a thlah ti kan hmu ih, cumi cu kan theihter a si. 15 Zokhal Jesu cu Pathian Fapa a si ti a phuangtu cu amah ah Pathian a um ih, amah khal Pathian ah a um. 16 Cun Pathian in kan hrangih a neih mi duhdawtnak cu kan thei ih, cumi cu kan rak zum. Pathian cu duhdawtnak a si ih, cuih duhdawtnak ih a um ringring tu cu Pathian ah a um, cule Pathian khal amah ah a um.\n17 Thuṭhen ni ih ralṭhatnak kan neihnak dingah, duhdawtnak cu hitin kanmah ah famkimter a rak si. Ziangruangahtile kannih cu amai nundān vekin hi leilung tlunah hin kan nung a si. 18 Duhdawtnak ah ṭihnak a um lo, duhdawtnak famkim cun ṭihnak a dawihlo sawn, ziangruangahtile ṭihnak ah hremnak a tel. Ṭihnak a neitu cu duhdawtnak ah famkimter a si hrih lo. 19 Amah in in rak duhdawt hmaisak ruangah amah cu kan duhdawt a si.\n20 Mi pakhat in, «Pathian ka duhdawt,» ti siin a unaupa a huat asile, amah cu thuphan per a si. Ziangahtile a hmuh mi a unaupa hman a duhdawt lo asile, a hmuh dah lo mi Pathian cu ziangtin so a duhdawt thei ding? 21 Cule amai hnen ihsin kan neih mi thupek cu hihi a si: Pathian a duhdawttu cun a unaupa khal duhdawt seh.\n1 Zokhal Jesu cu Khrih a si ti a zumtu cu Pathian hrin mi a si ih, mi kip amah hringtupa a duhdawtu cun a hrin mi khal a duhdaw a si. 2 Pathian kan duhdawt ih a thupekpawl kan thlun tikah, himi in Pathian fātepawl kan duhdawt a si ti kan thei. 3 Ziangahtile Pathian kan duhdawtnak cu hihi a si, a thupekpawl kan thlun hi. Cule a thupekpawl cu phurrit an si lo. 4 Ziangahtile zokhal Pathian hrin mi cun leilung a neh. Leilung a nehtu kan nehnak cu kan zumnak hi a si. 5 Leilung nehtu cu zo a si, Jesu cu Pathian Fapa a si ti zumtu hi a si lo maw?\nPathian Fapa Theihpitu\n6 Anih cu ti le thisen ihsi a ra mi Jesu Khrih a si. Anih cu ti ihsi lawngin a ra lo ih, ti le thisen ihsin a ra a si. Thlarau cu thutak a si ruangah, theihtertu cu Thlarau a si. 7 Ziangahtile van ah theihpitu pathum an um: Pa, Kamsuakthu le Thlarau Thianghlim an si. Cuih pathum cu pumkhat an si. 8 Cule leitlun ah theihpitu pathum an um: Thlarau, ti le thisen an si. Cuih pathum cu pakhat ah an lung a rual. 9 Milai theihternak hman kan cohlan a si ahcun, Pathian theihternak cu a ropisin a si. Ziangahtile Pathian-ih theihternak cu a Fapa thu a theihter mi hi a si. 10 Fapa a zumtu cun amah ah theihpitu a nei. A zum lo tu cun Pathian in a Fapa thuhla a rak theihter mi a zum lo ruangah, Pathian cu thuphan per ah a tuah. 11 Cule theihternak thu cu hihi a si: Pathian in kan hnenah sankhuk nunnak in rak pe zo ih, cuih nunnak cu a Fapa ah a um. 12 Fapa a neitu cun nunnak a nei; Pathian Fapa a nei lo tu cun nunnak a nei lo. 13 Sankhuk nunnak kan nei ti nan theihnak dingah le Pathian Fapa hmin nan zum theinak dingah, Pathian Fapa hmin a zumtu nan hnenah hi thilpawl hi ka ngan a si.\n14 Amah ih kan neih mi ralṭhatnak cu hihi a si, amai duhnak thawn milawih ziangkhal kan dil asile anih in in ngai a si. 15 Cule a hnenih kan dil mi pauhpauh a ngai a si ti kan thei. Cumi kan theih asile, a hnenih kan dil mi cu kan ngah ding a si ti kan thei.\n16 Mi pakhat khat in thihnak ih mi hruaitu si lo sual a unaupa in a tuah rero lai a hmuh asile, a hrangah thlacam seh. Cule Pathian in thihnak ih mi hruaitu sual a si lo mi a tuahtu hnenah cun nunnak a pe ding. Thihnak ih mi hruaitu sual a um. Cumi hrangah thlacam seh ka ti lo. 17 Dingfellonak hmuahhmuah hi sual a si, cule thihnak ih mi hruaitu si lo sual a um.\n18 Pathian hrin mi zokhal in sual a tuahpeh vivo lo ti kan thei. Pathian hrin mi cun amah le amah a kilhimaw ih misualrálpa in amah cu a thâm thei lo. 19 Kannih cu Pathian hnen ihta kan si ti le leitlun pumpi hi misualrálpaih kut sungih um a si ti kan thei. 20 Pathian Fapa cu a ra ih a dik mi pa kan theih theinak dingah, anih in theihthiamnak in rak pe zo ti kan thei. Kannih cu a dik mi pa ah kan um, cu pa cu a Fapa Jesu Khrih a si. Amah cu Pathian dik le sankhuk nunnak a si.\n21 Fahniangletla, milempawl ihsin kilhim aw uh. Amen.


Thlaraulam Rawl Ttukttak - Chinland Today Media\nThlaraulam Rawl Ttukttak\nNovember 18, 2010 1:30 am·0 comments\n– Hebru 13:1-9\nZirhnak phun dangdang in lamzin dik ihsin lo pialter hlah hngai seh.\n– Hebru 13:9\n– Ezekiel 8-10\nRam tampi ah nauhak thau luarzet mi an um, rawl ei daan dik lo le rawl ttukttak an ei ruangah a si.\nRawl ttukttak kan timi cu a thaw nain taksa harhdamnak hrangah a tthahnem lo ih mi a thautertu rawl – aalu kio, soft drinks,… tivek in thaw adai (cold drink) pawl, mutthai (sweet), sangreu, rawl dawr ih zuarmi cut ol rawl pawl an si.\nKan thlarau harhdamnak dingah thlaraulam rawl ttha lo pawl kan hrial a ttul. Zirhtu hrekkhat pawl in thuthangttha phun dang an sim (Galati 1:6) ih harhdamnak le lennak thu tivek thlarau rawllem kha mi an pe. Khristian hla le cabu hrekkhat sungah tla zirhnak dik lo a tel. Hi vek rawl ei tikah thlaraulam rilrawnnak a rehter/tlaiter a bang na’n thlarau harhdamnak ngaingai a pe lo.\n“Zirhnak phun dangdang in lamzin dik ihsin lo hruaisual hlah hngai seh. Kan thinlung thazaang cahnak cu rawl thuhla ah ei ding, ei lo ding tiih daan sung ihsin ngah loin Pathian zaangfahnak sung ihsin ngah a ttha sawn” (Heb. 13:9) tiah Bible in raalrinnak in pek. Zirh sualnak cun kan harhdamnak a siatter thei ih hlawknak a um lo, ziangahtile sual a tlengfai thei lo, thlarau thazaang cahnak khal mi a pe lo. Bible ih simzirhmi zaangfahnak le thudik par ihsin phuanmi thutak cun a pa hnih in a pe thei.\nThlaraulam rawl ttha lo pawl kha hrial awla, thlarau nun harhdamnak hrangah Pathian Thutak lawng ei ringring sawn aw. – Dennish Fisher\nRuuntu Bawipa, Na kiang in feh dingah,\nKa tuahmi kip ah i hruai dingin;\nNa cabuai ah na zaangfahnak rawl ei dingah le,\nNangmah lo theih ding hi ka lo dilmi a si. – Somerville\nPathian ih thutak thlarau rawl einak in\nthutak lo ei in hrialter thei ding.


Brandon Vera Vs. Aung La N Sang Official A Si Zo - The Chin Times\nThe Chin Times > Sports > Brandon Vera Vs. Aung La N Sang Official A Si Zo\nBrandon Vera Vs. Aung La N Sang Official A Si Zo\nONE Championship, Mixed Martial Arts khawvel ah leitlun mipi in hmuh kan cak duahdomi le ONE Championship Company khalin a rak hngakhlap thup zetmi ONE FC ih HEAVYWEIGHT WORLD CHAMPION a si mi Brandon Vera le ONE FC ih MIDDLEWEIGHT & LIGHT HEAVYWEIGHT WORLD CHAMPION Aung La N Sang cu an thongawk taktak thlang ding thu Official in puan a si zo ta riai.\nBrandon Vera le Aung La N Sang an thongawknak dingih thuhla a ra suahdan cu, tuisun (March 31, 2019) ah Japan ram Tokyo khawpi ih “A NEW ERA” ONE Championship ih tuahmi ah Aung La N Sang le KEN HASEGAWA cu Co-Main Events in an thongawknak ah Aung La N Sang cun Round 2nak ah Knockout in nehnak a co. Nehnak cotu Aung La N Sang cu stage parih thusuhnak an neih lai rori ah Brandon Vera hin a zuam thu (challenge) a sim ih Aung La Sang khal cun ONE Championship neitu hnen ah lungkimnak sut ta in a rak lungkim ve ta a si.\nBrandon Vera hi zo a si?\nBrandon Vera hi tufang ONE Championship ih Heavyweight ah leitlun ih micakbik (World Champion) a si. Anih hi hivek Mixed Martial Arts lam paih zetmi a si ih a nauhaktet lai ihsin hi rori rak buaipitu a si. Leitlun ih Mixed Martial Arts lekawknak tumpi asimi UFC khalah kum reipi rak lekin World Champion rak si dah rero zotu a si.\nAmerican-Filipino Brandon Vera hi 191 CM a sangih KG 120.2 a rit. Tu ah hin kum 41 a si ih Leitlun ih micakbik (World Champion) taikhap kum rei zet kawltu a si.\nAung La N Sang hi zo a si?\nAung La N Sang cu kan theih ṭheh cia bangin ONE FC ih MIDDLEWEIGHT & LIGHT HEAVYWEIGHT WORLD CHAMPION a si ih, Champion taikhap a kawlnak a rei zet ve thlang. ONE Championship ahcun hminthangbik a si kan ti le a sual lemlo ding. Tuisun khalah Japan micak KEN HASEGAWA cu Round 2nak ah knockout rorin a neh a si.\nMyanmar saphai Aung La N Sang hi 185 CM a sangih KG 93 a rit. Tu ah hin kum 33 a si ih ONE FC World Champion taikhap pahnih rori a kawl remrem ve a si.\nBrandon Vera Vs. Aung La N Sang hi ziangkim in an thlau-aw zet, HEIGHT khalah, WEIGHT khalah, AGE khalah an thlau-aw zetih leitlun mipi ti anhai zettu an si. Zo deuh in a neh ding ti cu an zumhmang an aukio celcel. Leitlun ih misual thiam hminthang pawl cun “Brandon Vera hi nehtu a neih nawnlo ruangah a umhar tuarlo ah maw si” an ti ve.\nAung La N Sang ih fans pawl cun Aung La N Sang in a neh thotho ko ding tiah thapeknak nasa tak thawn an ṭang ve nasa. Ziang a si khal le a tikcu a kim tikah kan rak zoh hnik pei cu… A hnuai ah Brandon Vera ih misual mipawl le Aung La N Sang ih misual mipawl rak zoh ve hnik aw.\nBrandon Vera in stage parah Aung La N Sang a zuam (challenge) lai Video;\nCheng Vs. Brandon Vera full fight;\nAung La N Sang Vs. Ken Hasegawa 2\nThe Chin Times.\nPrevious Article NAUHAK LAI IH TAKSA ṬULMI EI NGAH LE ZIRHNAK ṬHA DAWN NGAH\nNext Article Tedim – Rih Lamzin India In A Cek Ding


US : Journalists pawl khal January 20 hrang timlamnak an nei thok | Falam Online Media\nJanuary 20 ih tuah dingmi US President thuneihnak hlanaw ni cu himzet le tluang zetih tuahsuakthei dingin US cozahpi in timlamnak a nei rero, Cuvek ṭhiamṭhiam in cuih hmun ih telve tuding news phuangtu/Journalists pawl khalin an him thei nak dingin timlamnak an nei ve.\n“Inauguration ni ih news cover tu ding ka si. Kan boss bikin cerek teilo lukhuh in kuat zo. Hivek dinhmun kan thleng hi cu mak ka ti zet. Leitlun hmunhimbik tiih ruah mi Washington D.C. rori ah hivek thuamhnaw hruk ih news cover ding cu ka rak ruat dah ngelcel lo” ti`n Newsday media ih hnaṭuan Laura Figueroa Hernandez in a ti.\nLaura cun “News phuangtu ṭaangben tacik khal langsar in ka ti lang lo ding. Asan cu kan kiangkap ih umtuding pawl cu zo an si, ziangvek lungput an nei timi kan thei lo. Thudik news kan phuang mi rak hua tu khal an si thei. Curuangah ralrin ṭul zet” a ti.\nLeitlun ih hmun him bik tiih ruah mi US Tlangbawizungpi cu Pu Trump ṭantu pawl in January 6 ah an siim. Cuih siimawknak rapthlak cu American mipi mitthlam ah a caam caanciin hrih. Rinlopin ralhraang an tho lala pang pei maw timi ruahnak cu an Lung ah a caam caanciin hrih.\nAt least nine journalists were physically assaulted, at least five journalists were arrested and at least four had equipment damaged while covering the insurrection.https://t.co/w0blTxG2Pi https://t.co/NetVlEXWEI\n— KITV4 (@KITV4) January 19, 2021\nLaura cun “January 6 ih thil thleng cu a cangsuak zomi a si. Asinan a tawp zo ti`n ka ruat lo. Inauguration ni khalah buainak a suak sal loding ti kan sim thei lo. Curuangah mah le bulpak khalin timlamnak kan nei cia ṭul” a ti.\nMedia pawlkom tamzet khalin Inauguration ni ih news cover tuding an journalist pawl him theinak dingin hmalaknak nasaten an nei ih tear gas lakih humhimawknak hmaikhuh, cerek teilo Awm/Ṭaangkhuh le Lukhuh an retaw cia ṭhepṭhep a si.\n2020, US rampi hrilawknak ih nehnak cotu Joe Biden cu mipi tel loin January 20 sun hnu ah US President thuneihnak an hlan ding a si.\n← US : January 20 hrang Inauguration rehearsal an tuah lai ah Kangmei suak\nFalam ah Covid 19 mina thar an hmu +Thuthang tawi lawrkhawm →


Ralhrang In PDF Sakhan An Sim Ih PDF 2 An That Hnuah 10 An Kai – Meifar\nRalhrang In PDF Sakhan An Sim Ih PDF 2 An That Hnuah 10 An Kai\nSagaing, San Tin Kin khua kiangih um tualsung mipi humhimtu PDF sakhan cu ralhrang pawlin an va sim ih PDF 2 an kap that hnuah mi 10 an kai. February 20, 2022 zinglam nazi 7:00 hrawngah ralhrang pawlin an rinlo laitak ah an va lutchilh.\nTualsung mi pakhat in, “Zinglam ah ralhrang pawlin PDF sakhan cu an va nuai, zinglam ah an va nuaisal ih PDF sakhan cu an urkang” a ti. Himi sakhan umnak hmun cu haihmuan sungah a si, ziangtin ralhrang pawlin an sakhan umnak an theithei ti cu theih a si hrih lo. Himi hlanah ralhrang pawlin cet zam thei Drone hmangin PDF sakhan umnak an hawl rero.\nPDF ṭuanvo neitu in, “Kan neh zo tin nan thisen dai hram hlah uh, nan thisen a dai asilen hitin kaih tong le miralṭha thi an tam vivo ding. Zangfahten nan thisen dai hram hlah uh, nan theitawk in in bawm hram uh. Hmailam caan ah doawknak a nasa sinsin ding, doawknak aum hlan ah in bawm uhla, doawknak aum tikah meithal le ralthuam kan nei ding” a ti.\nRalhrang pawlin PDF 2 an that hnuah mipa (3) le nunau (7) cu an kai. Tuahcop meithal sau 43, meithal tawi (12) le cerek mu pawl an lak thu ralhrang pawlin an tarlang.\nRalhrang Pawlin Vanzam Thawn An Naule Pawl Hrangah Ralthuam An Va Thlak Ih PDF In An Rak La\nPye Daing Khua Ih Um Pacang In A Nupi A Sat That


Muslim Pawl Cun German Ram Khalah Ram An La Vivo - Chinland Today Media\nMuslim Pawl Cun German Ram Khalah Ram An La Vivo\nNovember 25, 2014 3:00 am·0 comments\nMuslim pawl cun fimzirnak lam in German ah ram an la vivo. Cui fimthiamnak zir ih a um mi pawl hrangah sumpai thawn ttanla tu pawl Avicenna Studienwerk pawlkom cun a rel. German ih hotu pakhat cun hivek thuhla hi kan German thuanthu ah a voikhatnak a si tin a sim hngehnge.\nA hlanih German ram ih tlawngkai mi,muslim mi hi 65hrawng lawng an um. Nan a ralai dingmi kum ah cun a malbikin 500 cu an kim thei ding thu khal Avicenna Studienwerk lubik Boland cun Today’ Zonan news hnenah a sim.\nGerman ah hin musilim pawl hin an mai zirhnak thawn pehper mi thuhla cu 2009 ihsin khan zirh ttan nak an nei. German ah hin Chirstian tel lo ah cun Muslim hi pakhatnak an si,,, taang 82% lakah musilim hi 5% an si.\nIS Ralpi Țih Ruangah Syrian Kurds Mipi 60,000 Raltlan\nIraq Mithi Kum Khat Sungah Let Hnih Pung\nNigeria Ram Buainak Ah Mi Tamzet Thi


Ralkap In Mogok Fala An Kai Ngah Lo Ruangah Hringtu A Nulepa An Kai, A Pa Cu An Vuaknak Ah A Ha Thlong – Meifar\nRalkap In Mogok Fala An Kai Ngah Lo Ruangah Hringtu A Nulepa An Kai, A Pa Cu An Vuaknak Ah A Ha Thlong\nMyanmar ralkap pawlin Mogok, OhnKineYwarThit khua ih um fala Ma Thaw Thaw cu April 26 sun ah kai dingin an inn ah an va feh. Asinan inn ah arak um lo ruangah inn ih um a nulepa le a mo an kai.\nHringtu a pa in “Inntek pabik lawngin ka lo thlun ding” a tiih ralkap pawlin “Ṭong tam aw hlah” tin an zaten an hruai thluh. An innsang pawlin an pehtlaihaw thei nawn lo, thawngtla suak pakhat in ‘Ma Thaw Thaw ih nulepa cu an vua nasa tuk, a pa cu an vuaknak ruangah a ha thlong” a ti.\nJune 30 ah ralkap in Myanmar rampum huap thawngtla 2000 lenglo an suah zalen, cutawk ah Mogok ih thawngtla 4 khal an rak suah zalen ih Ma Thaw Thaw ih mo khal an suah ve. Asinan, hringtu a nulepa cu an suah zalen lo ih pukmah 505 in thubuai an orhter thu theih a si.\nMa Thaw Thaw cu online sungih milar pakhat a si, a nu thawn capoh video tawi tete an rak tuah ṭheu ruangah hmeltheih khal an nei tam zet. Ma Thaw Thaw in “Kan inn ah in ra kai tum ih ka rak um ruangah innsung ih um zaten an kai thluh.\n505 hmin cazin sung khalah ka tello nan in rak kai tum thutthi, lamzawhnak ih ka tel ruangah kaih in tum. Hmeltheih ka nei tam ruangah le thu dangdang ruangah kai in tum ih in kaih ngah lo ruangah ka nulepa cu tawktarh ah an kai.\nKa nulepa cu 505 in thubuai an orhter, ka cangvaihnak ah ka nu cu a tel phahphah. Ka pa cu online tham khal a thiam ngutngat lo. Inn ah aum ringring, mino pawl ih kan cangvaihnak ruangah kum upa lam nulepa pawlin an tuar cu a poi tuk, annih thawn a pehtlaihaw lo. Tu’ah kei cu hmunhimnak ah ka um zo’ a ti.\nAyeyarwaddy Ah Fala Rapthlak Zetin An That, Tulai Hi Suamhmang An Tam Tuk Ruangah Vahsuah Tikah Fimkhur A Ṭul


Dr. Run Bik – Falam bazaar thar hrang hmalaktuding Bazaar Building committee an din - Falam Online Media\nDr. Run Bik – Falam bazaar thar hrang hmalaktuding Bazaar Building committee an din\nNLD cozah san lai ihsin an rak buaipi rerozomi Falam Bazaar thar innpi sak nak ding thawn pehparin hmalaknak neituding Falam Bazaar building committee an din zo tiah theih a si.\nApril 26 ah tualsungum upa 30 lai cu Falam senpi inn ah thu an rel khawm ih, Yangon ih India embassy hnen ah bazaar thar hrang bawmnak diltu dingah Bazaar Building committee an din mi a si.\nBazaar Building committee Chairman ah Dr.Run Bik Tai Thio, Vice ah Pu Van Tun (EO.Municipal) le Pu Khawl Ṭhuam, treasurer ah Pu Mang Lian, bawmtu ah Pi Len Mawi le Pastor Biak Cawm tipawl an si ih committee member zaten mipum 19 an si.\nThuhla pholangtu Dr. Run Bik cun Falam bazaar thar din theinak dingah thlacamnak thawn ṭanpi cio dingin mipi a sim thei.\nSiarcih : Falam Bazaar thar hrang hmunhma an zoh (January 5, 2021 ih ngan mi a si)\nJanuary 2 ih Falam Seenpi Run Inn on-puai an tuah ṭum ah Chinram CM Salai Lian Luai le ṭuanpi pawl in Falam bazaar thar hrang hmunhma zohnak le dawr tuah pawl thawn hmaton thurel ruahnak an nei.\nFalam Seenpi Run Inn on-puai ṭiak hnu ah CM Pu Salai Lian Luai le ṭuanpi pawl cu bazaar ah feh in dawr zuar pawl thawn bazaar saknak hrangih hmalaknak neih ṭulmi pawl ruahronawknak an nei.\nFalam bazaar thar cu India cozah bomnak dil saal in saksuak beisei a si tiah Dr. Run Bik in a rak sim nan MP Pu Zung Hlei Thang in India ram ih bomnak million 50 cu kum 5 sung hrangah hman thluh a si zo ih cuih bomnak thawn sak a theih nawn lo ding a ti.\nCuvek dinhmun a si ruangah CM Pu Salai Lian Luai cun sumpai neitu pawl sawm in sumphunnak tuah ter thei an beisie thu dawr kil pawl hnen ah a sim.\nAmah cun “dawr neitu pawl khal in dawr khaan man kha nan pek cia dingih nan tefasin tiang nanmai`ta a si ding” tiah a sim ih “Hakha ahcun hanghnah hangrah zuarnak hmun cu khung 1 ah Ks. ting 30 pek remcang an ti vekin Falam khal ah tuah a ṭul ve ding” a ti.\nAsinan haanghnah hangrah zuartu pawl cun khung 1 ih kyat ting 30 pek cia ding cu an harsat ruangah Bazaar Committee din hmasa an duh thu an sim ih CM Salai Lian Luai khal in a ṭuan duhtu pawl thawn relkhawmnak nei dingin forhfialnak a nei.\n← Ralhraang kut thuai ih Electric zung hnaṭuan mipum 26 an kai\nAA hnen ah Chin ralkap pawl Raldo an zir →\nCNF le Kawl Ralkap tongaw thu ah Chinmi in nasa zetin soisel\nJanuary thlasung Falam peng doawknak ah ralhraang SAC ralkap 80 luan thi\nFebruary 3, 2022 February 3, 2022 Ni Hnem Sung 0


Rev. Dr. Hre Kio Ih Hakha Laihlum Pawl Hnen A Thucah Hi Ruah Tlak A Si - Chinland Today Media\nJuly 16, 2015 1:04 pm·0 comments\nKa rual Aanau in Rev. Dr. Hre Kio ih thusim mi na ngai zo maw tiah kan biakawknak titi tluang ah a rak ṭheṭholh. Keikhal cun a khawi mi bik tiah ka tiih, a link te in rak kuat cih. A thusim mi ah thlarua ciamco cu a um in kei cun ka theilo. A rak um tla a si men ko ding. Asinan a thusim mi hi ka uar zawng le ka lak zawng a si ruangah a si ding, I ciahneh zet ih ka ruat peh vivo. Ramkhel party pawl ih rel ding mi awm le nor ding awm thuhla mawi a si ih khawtlang mipi zate hrang ih thilthupi zet a si.\nVantlang mipi pawl hnenah sakhuanak hruaitu upa pawl in hivek in nor vutvo sehla ziangtluk kan Chin ram le kan vantlang; Chin mi pawl kan thlennak hmun pohah kan ṭhangso pei ti ka vun ruah ah ka khawsik hmul khal a tho rori ih ka lung hmui tuk. Ka uar hleicenak khal a thinlung kekkuai rori in hi thu hi a rel tiah keicun karak hmuh ruangah khal a si ding.\nRualpi pawl thawi kan titi caan khalah hitin ka ti ṭheu, ‘Chin mi pawl kan vanṭhatnak pakhat cu, Pathian thu kan duhnak hi a siih, kan van siatnak khal a si telve cih thotho’ tiin ka ti ṭheu. Chin ram ṭhansohnak dingih cangvaihnak ah ramkhel party pawl le vantlang hotu upa pawl ih an nor le tham ngam lo mi khal, sakhuanak lam ih ṭongkam khatte in a thamban thei. ISIS pawl bangin a siatnak lam ah kan hmang lo ih a tawk deuh lai.\n‘Chin mi pawl hi hlansan ih Samari miphun vek kan si. An ni pawl cun Pathian an sawm ih nihnih a caam bet kan hnenah Bawi Jesuh kum 100 lenglo a caam zo, a caam ahcun hmuhsuam mi kan si lo ding. Pathian kan nei’\nAsinan a lehlam ah kan sakhuanak le zirh awknak ruangah, sungkua pakhat khal hmunkhat ah rawl kan ei tlang thei nawnlo, vantlang mipi khal vaivuan in kan um phah ih, miphun hrangih ṭuan hi setan hnaṭuan vek ih rak phuangtu khal kan sakhuanak a si ṭhiamṭhiam. USA, Canada, Australia le leitlun ram dangdang ih um, Chin mipi le vantlang mipi hruaitu pawl ruahnak le hmakhua khar bettu le, ti beidongtu bik khal kan sakhuanak hruaitu pawl ih thuzirhawk dan le vantlang mipi hruai dan hi a si thotho. Bet ding a tam zet nan hizat in tawk hrih sehla..\nChin mi sakhuanak zirhtu pawl an sual tinak lam siloin, vantlang mipi pawl nun an fah mi ah van lam thlarau silomi, mai khurbik le mai kua ih lal theinak ding, thlarau pawl an tuh ṭheu ruangah a si tiin kei cun hmu.\nLeiltun santhar thleng aw rero lai fang, Chin nunphung, vantlang mipi kan phawklek rero lai, Chin mino tampi pawl ih thitha a zaat laifang te ih Rev. Dr. Hre Kio ih a thu cah hi Jesuh Dungthlun Paul ih cakuat vek tla khi ka thinlung in a vun mang.\nHi thucah hi Chin Baptist Church, USA, a vei (5) nak civui ih a sim mi a si. Youtube ah June 18, 2015 ah CMSP production pawl in an ret mi a si. A thusim mi a thok ihsin a cemtiang cu minute 59 le sekan 43 a si.\nA thusimmi pawl hi a thok ihsin thupi zetzet a rel, Chin ram a seherhnak le Pathian thu ih ram zalenlo kan sinak pawl khal a rel vivo. Ka uar zet mi a thurelnak cu a netlam ih asim mi hi a si.\nA thusimnak ah Samaria ram hmangin a thok ih a cemnak khalah hitin a sim nawnsal ‘Chin mi pawl hi hlansan ih Samari miphun vek kan si. An ni pawl cun Pathian an sawm ih nihnih a caam bet kan hnenah Bawi Jesuh kum 100 lenglo a caam zo, a caam ahcun hmuhsuam mi kan si lo ding. Pathian kan nei’ tiin a thusim kharnak ah a rel.\nKa uar biknak a ṭong fang hi minute 50 nak ihsin a rel thok. Hitin a ti ‘Bawi Jesuh ih in fial mi cu Pathian ram khal hawl uhla, dingthluk lairelnak(taya-hmiyah-tah-hmuh) khal hawl uh’ tiah tiin in ti. A aw suah dan khal malte a danglam deuh ih, thinlung takte in hithu a rel ti theihthei ding fahran in a kut tuahdan le a mitthmai pawl khal a ti danglam thluh.\nCule hitin a peh vivo.. ‘Kan ram ah kan Lairam ah dingthluk lairelnak a um lo tuk. Kum 50 biak inn sak kan tum nan kan sak thei dahlo. An mah nih cun an duhnak hmun poh ah Pagodah an sak. A taza lo tuk. Kan Bawipa in taya-hmiyah-tah-hmuh hawl uh tiah in ti. Kan hawl lo ding maw! Curuang ah Halkha ih um mi pawl nih thaten rak ngai uh law! Budhis pawl in Rungtlang ih Thinglamtah kan phun mi kha, in phawi sak. An mai pagoda an sak. A taza lo tuk. Taya-hmiyah-tah-hmuh kan hawl ding a si ahcun, ziang kan tuah ding? Tuah ding ah ka sim duh mi cu, Rung tlang ih Pagoda kha va phiat uh ti khi a silo. Asinan khawthar inn lu ah tlang a um. Falam lam fehnak lam ah tlang thate a um. Pakhat pa nih thlacamnak inn a sak. Cucu cozah in an laksak. A taya lo tuk.\nCuruangah Hakha um mi khrihfa bu um pawl nih, kha mi kha rak lak sak sal uh. A taya, a dik. Kha pai inn sak mi lawng silo a tlang pumpiin rak ham thluh uh. Rungtlang an lak thluh. Kan lak thei nawn lo. Khat lei tlang cu kan lak ve ding rori a si. Cumi cu Pathin in dingthluk lairelnak hawl uh in timi cu a si.\nThawngtlak a tul ahcun rak tlak ko uh. Rawl Ul a tul ahcun rak ul ko uh. Ṭap a ṭul ahcun rak ṭap ko uh. Hivek taya-hmiyah-tah-hmuh hawl dingah si Bawipa nih in fial. Pathian ram le taya-hmiyah-tah-hmuh hawl uh.\nA ngaingai ti ahcun Pathian ram le taya-hmiyah-tah-hmuh hi a peh aw mi asi. A dangdang pi a silo a peh aw. Pakhat kan hawl tikah pakhat thawn a pehpar aw cih. Kan tuah thei pei maw!! Kan tuah thei ding. Kan tuahthei ding ka tinak cu, Laimi leilung tlun mi zaten kan funkhawm ahcun, kan funawk a tul. Kan zaten kan funawk a ṭul. Kan funawk ahcun kan aw hmuar a nei ding…… cutin a thusim tlangkhawmnak a tuah.\nRev. Dr. Hre Kio lawng siloin Lairam, Lairawn, ram tinkim ih a thlengtu kan sakhuanak hotu pawl in a dikmi vantlang mipi zalam hrang vanlam thlarua fah phahin funtomawknak ding le dingtluk lairelnak, hnaṭuan khawmnak ding hi in zirh bet ding kan ṭul a si.\nRev. Dr. Hre Kio ih Hakha laihlum pawl hnenah titak te ih a thu cah mi hi kan vantlang mipi zate hrangah titak te in ruah tlak a si.\nA simi lak ihsin ka uarnak fang Video, Pum Cing timi nih a rak upload ih ka rak ther.\nA thusim mi video zaten ngah duh hrangah;


Ka Thlawh Ding Mi - Chinland Today Media\nMarch 12, 2012 3:53 am·2 comments\nBy: J Pek\nZanriah ei dingih tapphur ih ka her rero lai ah ka hmuansak tei zaute ihsin khawk ruahro in tlangau pa in lo pawm ding thu a au. Khawtaw lam in an theih ngah lo pangah tiin khawtaw lam ih a suh zawng ah tuizan cu kha na rat lohli lole na lo kel ka lei ding so khaw tiah in au pha. Zanriah ei phah cun kan lo ram pawl mithlam ah an hawng lam cupco. Zanriah ka khawh fel hnu cun tlangsuahnak ding lam cu pan pheive ka tum. Hmuan thlangpa ka vawn auh ih an nu in apok zo tiah in rak ti. Ava tuanve ti phah cun hmuansak pa ka hawn auh ih an nu in tute kha a suak nan so khaw, zosi ka hei sawm phah ding a tivek a ti. Mahteh phun hmurhmo phahphah cun ka feh phei. Lo pawm zan hi a thupit ruangah kan va thlen cun an rak thleng tam nawn thlang. Kan thawk hlan ahcun kan mah leh duh daan kan sim celcel. Tlangsuak hruaitu a hawng ding ih thu umdaan leh kan lo pawm daan ding pawl simfiangnak a nei hmaisa. Ahmaisa bikah lo luruh neih kan duh maw duh lo kut thlirnak kan nei ta pei tiah a ti.\nAding thei hmuahhmuah cun ding ttheh kan tum cih. Tthenkhat an hawng ding ih Lo luruh ti cu tuihlan pipu pawl ti daan a si ko., hmanseh kan pupa pawl cu inn lu dawng tla an rak mal, cuihlei ah ram tla an rak khawp. Tu kan nih ahcun lo luruh nei lo pawl hrangah ttuan ding nei lo vek kan cang ih lo luruh um nawn lo sehla ti ah an ti. Pathian hnih khat an hawng ding ih kan pupa pawl hin fang rori an rak cing ih kumkhat an ttuan suahmi le an ni hlawh zo sehla a mil aw lo tuk. Cuiruangah zo khali`n a lo cu hmuan ah si maw kum rei daih ding ih thlairah a phun le hmuan ah ring cih thei sehla kan khawtlang khal hmai kan sawn deuh ding ti ah an ti. Hi khua cu ka khua a si ti pawl an hawng ding ih ka pi le pu, nu le pa tlanlennak lei ram ka co ngah lo asi ahcun si tawk kan si mai ke ti ah an ti ve. Tlangsuak hruaitu a hawng dingih ziang khal le kut thliri`n a duhtu tamnak lam kan thlun ke ti ah a ti. Kut kan vawn thlir ih lo luruh neih a duh lam in pakhat in kan neh. Hmanseh zo khal mai lo cu hmuan ih tuah duhtu hrangah tuah theih a si ti ah kan rel cat. Kan ttheh cun phun hmurhmo phahphah cun kan tlung hai.\nThaizing cun ka lo ri zo fiang ding cun lo lam ka panve. Lo sung ka hawnhal kual cu ka lung a leng zet. Lo vat ding cun kan hriamhrei kan timlam aw zul. Kei khal ka namtawng le hreitlung cu ka duh thu an zam lo ruangah a thar ser ter dingin soser nak hmun lam cu ka pan. Ka va thlen cun pa li nga lai an rak thleng zo. Titi thu nuam rel cun kan phul culci. Kan hriamhrei kan tuai daan khal a dang aw ruri. Bua no nei in a tuai rumtuk lem lo, thing cang hmun nei in cang zikzik, ngaw sawi ding nei pawl khali`n an sa duh thah in an tuahter ve. Ram ngaw sawi ding nei pawl cu rual leh pi thawn tlak aw ding in an saw rero. Vah taw thawk ding cun lo lam cu ka panve. Lo sung ka vawn hal kual phah ih ka pi leh pu kut hnu pawl hmuh ding an rak um phahphah thawn kei mah te cun ka phur zet. Ni kum lam kan rak pam zul thawn zo cio khal ttanlak kan tum na sa. Pam ih a harzia kan tep hnu cun ttanlak a ttul zia leh patthat a nawm zia kan thei. Nitin ka vawn bung ngurngo cun thing khali`n in tuar ce lo, ka ttheh ding ni ka bi khiah thei rero thlang. Ka lo hnen pawl mahte ih vat na, rual leh pi thawn tlak aw na vah lak ahcun kan thawm bengbeng. Thu phunphun ruat phah ih thing ka hau rero lai ah thingtuai in irak kham hnuaihno rero ruangah nam tawng cun ka vawn sat, a sunglam a rak can deuh ruangah ka nam tawng cu rin lo pi in a bal. Hreitlung thaw cun ka thei daandaan cun ka vat hnuaihno nan a sawt duh lo zet. Tlaini nem ah in lam pan in ka tlung, lamzin ahcun ka lolu pa a rak to khuaukhi. Nangteh na vatuan ve ka ti ih. Thingcang ka ceh ngah ih ka hreithlung a bal si lawm maw le tiah iti. Nam hmannak dingih hreitlung hman leh hrei hmannak dingih nam hman cu hriamhrei in rei a daih thei ttheu lo. Thinlung ten ni ka bi khiah vek cun ka ttheh thei leh zik lo a si hi ti phahphah cun khua sung ka hawng lut.\nSalai Lung Leng says:\non March 12, 2012 at 9:03 am\nLung na ti leng vungvo si mawle\nLai lam nunte kha!!!!!\nNa ti tha thei nasa\nNgan vivo aw\nna theih hngilh lo dingih ka duh cu\nna ca ngan ciami kha vawi 3 / 4 lai siar hnu lawngah thlak awla a siar a nuam sinsin ko ding\non March 13, 2012 at 2:21 am\nAdik rori si, ar khokhu on khal a hmanhmawh tuknak ah sava in a la pang ttheu.


Malaysia Chin Rawl Dawr Tuksumza In Kaang - Chinland Today Media\nMalaysia Chin Rawl Dawr Tuksumza In Kaang\nFebruary 13, 2017 3:13 am·0 comments\nMalaysia khawlipi Kuala Lumpur ih Chinmi tampi colhni sun tin tonkhawm rawl einak hmun, LCF biakinn kiang, (Champion Club) kiangih Chin rawl phunphun ngahnak rawl dawr pi cu Febuary 12, 2017 zinglam 4:00am hrawngah electric shock ruangah zianghman suah man loin a kangfai ih motor 4 a kang cih thu le mi pakhat hliam nasa zet a ngah thu theih a si.\nHimi dawr hi sunah rawl dawr ih hman a siih zanah Tuluk pawlin hlasak nomawknak ih an hmanmi, sun zan onmi dawr a si. “Kang mei a thawh dan cu zinghnam in electric wire an keumi a shock ih cutiih thok a si. Hmundang dang khal zinghnam in an rak țam țheu ih a lang theinak cu kan hmu țheu ruangah kan rak tuahțhat thei. Tuițum cu ceiling le luanglu karlak ih ta a si tikah zohman in kan hmu thei lo. Thil rimsia cu kan thei rero nan khuitawk in ti kan theifiang thei lo. Meikhu a rong suah cun a rak zaizan thluh zo ih zianghman tuah a theih nawn lo. Meithat pawl le an thleng thei loli lo. Cutin inn tlunta dot kah lo dingin kaihci thawn wire kan at cat ih a tlun cu a him. A tang dawr khaan cu zianghman suah man loin a ziamral thluh si ko” tiin dawr hngaktu Tedim mi Hau Pa cun Chinland Today thawn phone biakawknak ah a sim.\nDawr hngaktu (zan it cihtu) hi mi 8 an um ih cumi lakah mi pakhat hliam nazet tuarin zato a thlen thu khal theih a si. Hau Pa cun, “Dawr hngak, inn tlunta dot ih it mi 8 kan um ih mi 7 cu zianghman cang lo’n kan zan itnak thuamhnaw thawn kan luat. Kan rualpa kala pa cu a rak itthat zo ih a suak lohli thei lo. Sangka le pakhat lawng a um. Meisa lakin a ra suaknak ah a awm le a kut tipawl an kangih zato ah a thleng” tiin Chinland Today hnenah a sim bet.


Hminsin Ngainat tlak - Chinland Today Media\nDecember 26, 2009 7:34 pm·0 comments\nSaam 119: 89-96\nMaw Bawipa, Na Thu cu kumkhua in a hmun ding;\nVancung ih a hnget zomi Thu a si. – Saam 119:89\n1974 kum ah Tipi thi (Dead Sea) kiang ih cazual (scroll) cu thil hlun hawltu pawl ih an hmuh suakmi lakah a thupibikmi a si. Qumran lungpuk sungih thuhmi cabu cu Thukam Hlun cabu sungih a hlunbik le thupibik a si. 2007 kum ah San Diego Natural History Museum pawl in ‘Piah Puai’ an tuah ih cazual hlun 24 an hmuh. ‘Piah Puai’ ih an simthan leuhleuhmi cu a luanzomi kum 2000 lai ih Hebru Bible (Thukam Hlun) cu tthazet in siat lo te’n a umlai an ti.\nKhrih ih dungthlun zumtu pawl in Bible cu hminsin ngainat tlak a si ti men lawng si loin a siat thei lomi, kumkhua a hmunmi Pathian Ttongkam a si ti an zum. Saam ngantu in, “Maw Bawipa, Na Thu cu kumkhua in a hmun ding: Vancung ih a hnget zomi thu a si, zum tlak na sinak cu san khat hnu san khat a hmun,” a ti (Saam 119:89-90). Jesuh in, “Lei le van cu cemral hmanseh Ka Ttongkam cu a cemral dah lo ding” a ti (Matt. 24:35).\nBible cu khuahlan thuanthu ih thil mankhung pawl hnakin a thupi deuh, a uak deuh. A nung ih a cak (Heb. 4:12). Bawipa thawn ton-awknak a si ih a hrangah ziangti’n nun ding le sunloih daan ding in theihter. “Na thupekmi pawl ziangtik hmanah ka daithlan lo ding: ziangahtile cu pawl na hmang ih nunnak i pek” (Saam 119:93). A hmunmi Ttongkam in Pathian hawl theinak kan neihmi hi ziangtluk mi vanttha kan si.\nRualpi ttha ka nei, mangbangza lamhruaitu,\nZiangvek dinhmun khal ah i hnemtu;\nMi dangin in fehsan hmanseh i taan dah lotu rualpi ttha,\nThluasuah pawlkomnak, ka Bible le keimah.\nThunung, Khrih theih ding cun Bible ca upat sunloih ding a si.


Tlawng free download, or read Tlawng online\nA. KA NAUHAK LAI LE KA THUHLA TAWI\n..... 2 - Khawlung khuaah phun 4 tlawng ka kai ..... ..... 3 - Ka nauhak laiih ka duh bik mi cu bawhlung te le kuahli hri ..... 3 - Ka pa ih saduhthah……….\nkuahli, saduhthah, bawhlung, laiih, khuaah\nSYSTEMATIC LIST AND DISTRIBUTION OF FISHES IN MIZORAM ...\nOf these, the rivers in Mizoram revealed 42 species in river Tuirial, 42 species in river Kolodyne, 31 species in river Karnafuli, 25 species in river Mat, 36 species in river Tlawng, nine species in river Tuirini, 14 species in river Serlui and 23 species in river Tuivai.\nspecies, river, tuirini, serlui, tuivai\nLUNGAWITHU Kan Chin (Falam) calai hi tawkfang a thangsozomi a si. Cozah Tlawng that lai ih rak zirmi Hramthok tlawngca khal Phunli tiang zir ding a rak um zo.\nhramthok, tlawngca, phunli, tiang, zirmi\nMOTTO: NA MIPHUN CAAH HMUNTHA VA SER PIAK HNA\nT HE O NE S TAR J OURNAL V OLUME 1, I SSUE 46 S EPTEMBER 25, 2011 KANMAH THAWNG Cahmai: 2 Arakan vuncichoh pa Chinram khua pakhat a tlawng September 20, 2011: Arakan ramkulh vuncichoh U Hlah Maung Tin cu September 16 ah Chin ramkulh Paletwah khua a tlawng ti a si.\nseptember, ramkulh, vuncichoh, arakan, eptember\nGround Water Information Booklet Serchhip District, Mizoram\nTlawng or Dhaleswari River and Tuichang River drain the district. Geologically, the district is occupied by shale, siltstone, and sandstone of Surma and Barail formations of Oligocene to Miocene age.\ndistrict, river, barail, surma, formations\nG e n e r a l H e a d q u a r t e r s C H I N L A N D - Ch i ...\nCNF ihsin an suah hnu India Politic ah a hnamhnuai ringring ruang ah India Security pawl in an kai ih SLORC kut sung an hlan hnu ah Bible tlawngInn pakhat ah Bible tlawng saya atuan rerotu asi. 2006 kum ah USA ah ava feh lai ah CNF thawn peh par aw in adik lomi thu hla pawl asim hnu ah Rev. Dr. Val ...\nbible, india, pakhat, tlawnginn, rerotu\nWomen’s Refugee Commission - Ralzaam Theih Awk\nkhual kan tlawng i ralzaampawl, UN zung, ramkip le ramchung bupawl he tonnak le biaruahnak. • Ralzaampawl nih zeidah an herh timi kan hlet.\nralzaampawl, biaruahnak, zeidah, tonnak, ramchung\nMIZORAM –BRIEF HISTORY OF ITS LAND AND THE PEOPLE ...\nBesides, there are small patches like Chemphai and Chhimluang west of Bilkhawthlir in the north, Zawlpui by the side of Mat river in Lunglei district, Hortoki and Bhairabi along the Tlawng river,are found in Mizoram There are also plain areas at Tuisenhnar near Khawzawl, Ngengpuiphai by the side of ...\nriver, mizoram, bhairabi, plain, hortoki\nMOTTO: NA MIPHUN CAAH HMUNTHA VA SER PIAK HNA E ST : S EPT 12, 2010 V OLUME 1 , I SSUE 47 O CTOBER 2, 2011 KIO vawlei ah Kawl ralkap an kar thluah-mah...Ch: 6 T shit he minung 200 nih lam an zawh..Ch: 10 Thai vuncichoh Kawlram a tlawng lai..Ch: 9 Aung San thattu U Saw tunu ..Ch: 2 Cangvut sii ah an ...\nvuncichoh, minung, kawlram, thattu, cangvut\nLIST OF NWDPRA PROJECTS IMPLEMENTED DURING ELEVENTH PLAN ...\n... 5 Kawmzawl 3c2a9d1g 1100 310 520 830 6 Tuisen - I 3d1a6e2c 1050 275 460 735 7 Tuisen - II 3d1a6e2b 1250 330 580 910 8 Ngengrual - I 3d1a2a1f 1050 470 240 710 9 Ngengrual - II 3d1a2a1b 830 275 435 710 10 Ngengrual - III 3d1a2a1a 990 620 65 685 11 Tiperaghat 3c3c7d1f 685 420 130 550 12 Tlawng-I 3c2a9c3a 1230 305 480 785 13 Tlawng-II 3c2a9c3b 1215 360 ...\nngengrual, tuisen, tiperaghat, 3c3c7d1f, 3c2a9c3a


ARSA Pawl In Myanmar Ralkap Thawn Kahcawlhlawk An Phuang – Rohingya Zo An Si? - Chinland Today Media\nSeptember 10, 2017 11:26 pm·0 comments\nZarhhnih sung lenglo Myanmar rampi ralkap pawl le ramhnuai ralkap Arakan Rohingya Salvation Army (ARSA) pawl Rakhine ram ih an kahawk hnu ah, ARSA pawl cu an kahawknak cu October 9 tiang cawlhlawk dingin an puang.\nHi tiih kahawknak cawlhlawk an puannak san cu mipi pawl hnenah eiin le bawmnak dangdang pawl a thlen theinak ding hrang ruahsannak le zangfahnak ruangah a si tiin ARSA pawl cun thusuah an tuah mi ah an ngan. Myanmar rampi acozah lam khalin kan tuahvek in an tuah ding a sive a si tiin an duhnak le ngennak khal an ngan tel.\nAsinan Myanmar rampi thurawn petu le hruaitu, State Counselor Aung San Suu Kyi zung ihsin thuphuangtu Zaw Htay cun, ‘mihel pawl thawn artlangkhat ih thuhla tawlrel dingin, fehphung zianghman kan neilo’ tiin an let tiah CNN cun a tarlang.\nTuini tiang khua urkang saknak ruangah le zarhhnih sungih buainak ruangah Rohingya mi 294000 lenglo Bangladesh ramri ah an tlan zo.\nYanghee Lee, Myanmar rampi ihisn the United Nations Special Rapporteur on Human Rights palai ih a sim dan ahcun mi 1000 lenglo in an thih phah zo tiin a ti. A zat cekci sim a harnak san cu hi hmun ah feh a theih lo ruangah a si titla in a sim.\nMyanmar rampiih an sim dan ahcun mi 421 in annun an caan phah zo tiin an sim.\nRakhine ram ih khawur thu le Rohingya pawl harsat an tuarnak thu ah Myanmar rampi in soiselnak le simrelnak nasa ngaiten a tuar.\nMyanmar santhuanthu ahcun Rohingya timi a umlo ih, Rakhine ramih tlan luh pawl cu Rohingya siloin Bengali le Bangladesh miphun pawl an siih, Myanmar rampi daan leng ih um mi pawl an si.\nRohingya ti hmin phuah cop awin, Rakhine um Muslim pawl cun an mai sakhuanak le miphun, Bengali le Bangladesh sinak cu an tansan ih Myanmar mi siding zuam in an um. An sakhuanak lak thuk ruangah le Myanmar rampi daan leng ih um an si ruangah Myanmar rampiin miphun pakhat ah a cohlang theilo ih, rammi sinak khal a pek duhlo mi pawl an si.\nLeitlun thuthang pawl cun khua ur thu ah le mipi pawl harsatnak pek thu ah, Myanmar Budhist pawl le ralkap pawl cu an soisel in mawhphurtu tiin an puh. Asinan a hmun ih umtu le Myanmar rampi ih thuthang tamsawn ahcun Budhist pawl ih tuah mi siloin an mah Muslim pawl ih cangvaihnak a siih, Budhist pawl an puh mi a si tiin an ti ve thung. #\nSuu Kyi le UN, International Palai Tonawknak Nei\nRemdaihnak Nobel Laksawng Ngahtu Mohamed Unix Myanmar Ra Tlawng\nSagai Ramthen Ih NLD Pawl Cun Hmun Nga Lawng Ah Nehnak Co Lo


Eaindra Kyaw Zin A Thi Timi Thuthang Diklo A Lengvak Ruangah Mipi Pawl An Riahsia Man – Meifar\nEaindra Kyaw Zin A Thi Timi Thuthang Diklo A Lengvak Ruangah Mipi Pawl An Riahsia Man\nKum 44 mi Eaindra Kyaw Zin cu Myanmar zuknung khawvel sungah theilotu an um zik lo, Academy laksawng khal vei tampi a ngah zo.\nA pasal Pyay Ti Oo khal milar hminthang a si ih fate 2 an nei, Myanmar ramsung buainak ah nasa zetin an rak cangvai. Lamzawhnak ah an tel ih a phunphun in ralkap cozah cu an dodal ruangah ralkap pawlin an kai ih Insein thawnginn sungah an khum.\nRalkap pawlin thawngtla ṭhenkhat an suah ṭheu nan Eaindra Kyaw Zin tei nupa cu an suah dah lo. Eaindra Kyaw Zin in a fanu le a fapa cu a hmu cak thei tuk nan tongawk khal an siang dah lo, cutin Insein thawnginn sungah a damlo ti theih a si.\nA damlonak cia lunglam ṭhalo le thacau in a damlo bese ih thawnginn sungih siizung ah an tuamhlawm. Mipi in dam lohli hram seh tin thaza an cam rero laiah a thi tin thuthang diklo a lengvak cu an riahsia zet man.\nA thih thuhla cu a darh nasa zet ih thungai a si leh silo an sutaw rero, curuangah Eaindra Kyaw Zin ih Director Maung Myo Min in “Eaindra Kyaw Zin cu ziangtin hman aum lo. Thudiklo hi rel rero hlah uh” tin a tarlang.\n“Ka Nu Aum Nawn Lo Ruangah Ka Pa In Rawl In Barh, Ka Nu Teh? Tin Ka Sut Ih…”


Lian Hmung Sakhong Nih A Chimmi Hi Ruah Awk Tampi A Um! – Chin 11 News\nLian Hmung Sakhong Nih A Chimmi Hi Ruah Awk Tampi A Um!\nPosted By: victor victor February 3, 2021\nLian Hmung Sakhong nih Kawlram Ralkap nih Uknak an lak ruangah Thil cang dingmi hna tiah Point 4 te a ttial mi hi vun rel ve tuah. Ti bak hin Lian Hmun Sakhong nih a vun Langhter ve cang! Falam Holh in ttial mi asi i an ttial ning bantuk tein ka vun Langhter lai!\n(1) Ralkap in thuneihnak an laksal zo ruangah mipi hrangah thil ṭha lo le ṭihnungza thil tampi a suak thei.\n(2) Atufang ralkap ih thuneihnak an lakmi parah mipi in kan duhlonak cu a phunphun in kan langter a ṭul.\n(3) Mipi in ziang vekin kan duhlonak langter hman sehla sullam a nei cuang lo ding ti hlah uh. Nainnganzi ruangih thawng-thlak le kaihrem a tuartu pawl hrangah lenglam ihsin mipi ih au-aw hi sullam a nei ngaingai. A thupi tuk.\n(4) Mipi in ziang tlukin cangvai khal sehla kan hlawhtling cuang lo ding tin beidong in a sung kan pek men pang ahcun a poi zet ding. Hmailam hrang ruat in thlacamnak thawn beidong lo ten a phunphun in kan ram hrangah ṭan la tlang cio uh si. Ref: Chin Media Page Lairawn Meifar


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (6)LetterAll Letters# A B C D E F G H I J K L M N O P Q R S T U V W X Y Z Label< All LabelsSilk IvoryDirectorAll Directors4th Pyramid (1)Adrian Parks (1)Johnny Nghiem (2)Silk Ivory (6)Video QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (6 Videos Found)Page: 13:594th Pyramid feat. Ben Stevenson - 'A Little Out Of Line'(Music Video)Released: Sep 4, 2013Views: 819Label: Lyrics To Go & Silk Ivory & Universal Music Canada


Burma Ram Feh Dan Ding Part 78 - Chinland Today Media\nBurma Ram Feh Dan Ding Part 78\nFalam Ah Inn Unit (Flats) 100 Kan Sak Ding\nMinung kan si cun umnak ding inn hi a thupi tuk ti hi kan thei thluh ko.Israel pawl in an mai Juda mi pawl West Bank ih lut thei ding in ahmaisa bik ah inn leh a tual/hmuan pawl an sak ta theu.Tui tum neta bik khalah Israel Prime Minister Benjamin Netayahu cun inn ( unit ) 3000 West Bank lamJ erusalam ihsi nisuahnak lam ah kan sak ding a ti a si kha.\nKan dung thla tawp ih Ganges tiva pi kap ih khual ka tlawn tum ah Bihar khawpi Patna ih kan um lai ah Bihar ih Chief Minister Nitis Kumar acozah cak zet cun 2015 cem hlan ah inn ( unit ) 35,000 kan sak ding a ti ti Times of India daily ah ka siar.Kum 3 ah inn (unit thirty five thousand )rori sak an tum a si cu.\nKan nih Laimi hman ah Falam sinsin cu kan khua le kan mipum khal kan mal tho ih,cuiruangah kei cun kum 12 sung ( Target Falam 2025 ) ah inn khan 100 te tal tang tlang in sak tlang seh la ka ti fang a si hi.Himi hi state leh district a cozah feh tlang in,cooperative pawl ,bulpak milian pawl leh kohhran pawl feh tlang ih sak ding a si ding.\nCule tui ih inn unit le flat kan timi cu kan theih vek in kei mai khua Cerhmun ih inn dang dang vek pawl silovi a hrek cu thuah hnih,a hrek cu thuah 5 ih sang tla an si ding ih,thuah hnih hman ah sung kua 4 um thei nak tla ih kan sak a tul ding.\nAizawl ka um lai kan dunglam kum12 tlun lamih sin ka rak rel theu mi pakhat cu Falam town hall ihsi dawrthar lam,motor zinpi tlun ih Pidawta inn 2 ( family 4 umnak ) tla kan bal ding ih,a sak lam ah kham kan dawl ding ih,inn hmun kan ti kau ding.Cutawkah cun 32 feet by 32 in maw,40 feet by 32 in maw building pi pakhat thuah 5 in kan sak ding Ground floor ah 16 by 16 feet ih kau unit ( sungkua ) pakhat um nak a um ding.Hihi USA standard cun fate tuk nan ti men ding ih Delhi ah cun Laimi 16 by 16 feet ih kau luah thei kan um lo tluk a si.Himi 1 unit ah 8 by 8 feet bedroom a um ding ih,sitting room leh kitchen cu hmun khat si in bathroom a dang ten a um ding.Himi tia hi ground floor ah inn ( unit ) 4 a um ding.Hi building pi hi 4 th. floor ( thuah 5 ) tiang a um ah cun himi building ah sung kua 20 an um thei ding.Zawlte khua hnak cun a tum law law a si mai.Electric vek a that lo ring ring ding ruang ah step kailawn hi feh nuam in kan tuah ding.Thuah 5 nak cu a sang tuk lo maw nan ti men ding ih,Laizo zin bualrawl pi ih si Lamzung ra kai hnak cun hitawk ih um cu kan duh thluh ding.\nHimi inn vek in hmundang ah hi hnakih te deuh maw a hrek cu thuah 2 le thuah 3 tla kan sak ding.Hiti a si cun kum 12 sung ah Falam ah umnak inn 100 cu kan sak thei ding.A luah daan ding ah cun a hrek cu bulpak ih sum thawh tu pawlin kan sak theh ve ten an co ding ih,a hrek cu thla tin luahman kuan in an um ding..Inn hrekkhat cu sak theh hnu ah bulpak tla in an lei ding.\nKum 12 sung ih inn 100 te hi a hrek cun a mal tuk lo maw tla nan ti men ding ih,a si nan a cozah zawng in kan dung kum 35 sung ih Falam ih mipi luah thei ding inn pakhat hman sak a si lo thawi tthim cun a tawk zet ko ding.


Mee Mee Khe sunloih upat theihhngilhlonak tuah tum | Falam Online Media\nMee Mee Khe sunloih upat theihhngilhlonak tuah tum\nOctober 16, Australia zaan nazi 9 luan ih nunnak cem Mee Mee Khe, sunloih upat theihhngilhlonak cu Australia ram Sydney ah tuah an tum thu theih a si ih Mee Mee Khe Facebook page ah live in thlah a si ding.\nOctober 24, Sydney zaan nazi 9 (Myanmar zaanlam nazi 4:30) ah Brice kaihhruainak thawn tuahtum a si ih Mee Mee Khe hla lar pawl saksalnak khal a um ding tiah hla ngan thiam Sangpi in amai Facebook cahmai ah a tarlang.\nMee Mee Khe cu Myanmar ram guitar siangpahrang စောဘွဲ့မှူး ih fanu a siih Myanmar ram ih hlasak thiam hminthang a si.\nCancer natnak thawn caan reizet a damlo hnu ah a nat tuar nawn lo in October 16 zaan ah apasal hlun Htoo El Lynn thawn an nei mi fanu pakhat le tui` a pasal thawi` neih mi fate pahnih tansan in a nunnak a cem a si.\nMee Mee Khe sunloih upat theihhngilhlonak cu nazi 1 sung caan hman a si ding ih a ruak vui nak cu October 26 ah neih tum a si thu Sangpi in Facebook cahmai ah a tarlang a si.\n← Voih thawh lai video thlah ruangih Hnaṭuan dawi tuar pa Hlawhtling vivo\nBenjamin Sum sak mi “Surbung လေဆိပ်” hrang Music Video Tawl Rel →\nTaliban Ralhraang pawl in Nunau zung hnaṭuan pawl an dawi tlung thluh\nAugust 16, 2021 Ni Hnem Sung 0\nFederal Democracy hrang Lamsial dingin CRPH in thukamnak a nei\nMarch 5, 2021 Ni Hnem Sung 0\nMyaung Khualut/suaknak gate pawl cu PDF kut ah a um thluh zo


MIPHUN PA - Hre Mang\nMiphun Hruaitu Khuiahsaw asi?: MIPHUN PA\nTuisan laimi Khrihfa ti aw pawl lakah Zesu milai vekin rung suak bang sehla laimi pastors pawlin thah dingin kawl pawl kutah an kaihter nan zum maw? Kawhhran tintian ah zung cazin pawl zohsak in bawmnak dilnak pawl siseh, sumdawng milian pawl sumlut sumsuak cazin zoh sak sehla, Malaysia UNHCR zung sungah refugee dilnak ca pawl bawhthlek sak theh sehla, laimi pawlin Zesu an thah nan zum maw?\nKan dunglam kum naite ah Laimi lakah Ghandhi vek, Aungsan vek pawl miphun hruaitu mifim suak sehla kanmah laimi (hotu si duhtu pawl) in an thah ding nan zum maw? tiah online ah thusutnak ka rak tuah tikah a tam sawn in “zum” an ti.\nRamsa khal a bur ih a ummi pawl cun hruaitu an nei theh. Laimi pawlin “Hruaitu tha kan nei lo” tiah an sim nan thei theu ding. A hnuailam vekin danglam deuh ih ruahnak tipungtu ah ruat hnik uhsi. Voi tampi hruaitu pawl mawhphurnak ngan suah mi kan siar rero zo vekin mipi lam mawhphurhnak hailang in malte zoh hnik uhsi.\nI. Hruaitu kan neilo asilo, Pathian pekmi miphun hruaitu hi zo asi ti kan thei lo\nLeitlun thuanthu kan zoh asile hmuntinah miphun hruaitu thattu pawl hi anmah thawn a naibik minung an si theu. Asilole, hruaitu sinak a duhtu an si theu.\nMirang uknak thlen hlan ahcun kan pupa pawlin mah le khua cio ah lal pawlin an rak uk aw aw. Mirang san ahcun “mi uk” an run tuah ih mi uk pawlin mah le ramthen pawl an uk. 1948 ihsin Kawlram Ramdinkhum kumpi hnuai ah Chin mi pawl kan pek lut awk hnu ah mipi uknak (democracy) kan duh tiah “mi uk” lalnak cu cemter a rak si. Mipi uknak cu kum 20 hman kim hlanah ralkap uknak sungah kan lut. Hi mi casiartu pawl hi kum1962 ihsin a tutiang a hmun mi ralkap uknak hnuai ah a thang liam mi lawnglawng kan si ding ka zum. Ralkap uknak hnuai ah senpi vangtlang miphun hruaitu cu zovek asi ih ziang a tuah, ziangtin hril asi, ziangtin tuanvo pek asi, tvp, senpi vangtlang hnenah zirh kan si nawn lo,zalen zetin tel theinak kan nei lo. Culai ah tlawngkai fimthiamnak zir le khualtlawnnak, ramdang fehnak phunphun sangka a ong aw aw ih leitlun kiltinah Chin mi kan thleng zo. Mi tampi, zaten silo hmanah, canpual tha, lennak, ramdang fehnak dawi in an tlan theh. Miphun hrangah ziang a thupi bik, ram le miphun thuanthu tuahtha dingin thuanthunung in ziangvek tuanvo ka liangparah a thum timi thu in mipi thinlung sungah hmun a nei nawn lo ih miphun thuanthu cu santiluang in thihnak tilian sungah a fen rero khal siseh la mi tampi thinlung sungah poi tinak a um nawn lo. Ramsung farah zawnzaihnak ruangah mi tampi hrangah nitin rawlkhawp ei ding cu ziang hmuahhmuah hnakih thupi sawnah a cang thlang. Biaknak thurin, dingfelnak, le miphun sinak thu pawl hnak hmanin canpual tha, sumsaw le ramdang feh theinak cu a thupi sawn ah a cang sawn riangri. A tawizawngin sim asile Chin miphun thuanthunung cu santiluang in Pathian pekmi milai nuntu (biblical human life principles) thawn kalh in thimlakah a fen rero asi. Pathian in miphun hruaitu a pek tikah sualnak lamzin parah hruai tu dingah a pek dah lo, milai tisa sual mizia ih duhzawng tuahpi tu ding hruaitu a pek dah lo. Israel pawl thuanthu kan zoh asile an mipi thinlung sualnak in a khuh theh tikah an mipi sualnak pholangtu siangpahrang pek an si theu, Pathian in lalsualral Israel mipi parah thuneihnak neih ding a siansak theu. Kan Chin mipi thinlung saltang dinhmun ah santiluang in a fen zo ti ah kan sim thei. Cutin lalsualral in an mipi a hrem, sualnak ah aluhpi tikah a tawpnak ah sal an taang theu. Miphun thuanthu tuahtha dingin santhar minung pawlin ram le miphun thuanthu cu an liangparah an suang nawn lo, miphun dang kutah hngat awknak lungput lawngin a khat theh zo. A tufang thuanthunung zoh asile milai pawlkom le mibur hruaitu hril awkdan zoh tikah mithangsiat thiamthim, mah porh aw thiamthiam, lamtang tuah thiamthiam, milai tisa thinlung diriamnak sim thiamthiam le tisa nuamnung lamzin sialnak sawn hi mipi duhmi asi fawn. Kumkhua daih miphun thuanthu tuahthatnak ding lamzin cu cawplecilh rei lo te nuamnak, hlawknak in lamzin a phittheh theu. Senpi vangtlang miphun zapi thatnak ding cu mibur malte ti lungawi awknak in lamzin a kham theh thlang. Milai mipi thinlungcu thimnak in a khuh theh tikah Pathian pekmi miphun hruaitu zo asi ding tihi mi tampi thinlung in thleidan le theihtheih asi nawn lo. Pathian in miphun hruaitu inpek lo si loin mipi in kan thei thei nawn lo. Mah pakhat hlawknak hrang tuahtu le miphun senpi vangthlang thatnak tuahtu hruaitu, mibur fate thatnak tuahtu le senpi vangtlang miphun hruaitu, cawplecip rei lo te hlawknak lam hruaitu le senpi vangtlang miphun thuanthu tuahtha tu hruaitu, tvp, thleidan thiamnak mipi in kan nei nawn lo.\nII. Hruaitu kan nei lo asilo, kan duh lo\nKan pupa leidoral san lai ahcun mipa kumkim kutke kim hmuahhmuah cu miphun ralkap an rak si. Fala pawl khalin an rak uar zetmi le pasal dingah an rak zoh cuahco mi cu ralkah cak, pa raltha an rak si. Cutin nupi nu pawl khalin an pasal pawl raldonak hrangah rawlsuang le timtuah in an um tikah siseh an pasal in raallu an tlunpi tikah siseh an porh aw zetin ram le miphun humhimnak hrangah mi ttangkai an sinak cu mipi hmaiah an hmai hngalnak a rak si. Sihman sehlaw, Kawlramkulh Ramdinkhawm dinkum 1948 hnu lam ahcun ram humhimtu tuanvo cu kawlram kumpi kutah up theh asi tikah senpi vangtlang thinlung ihsin ram le miphun thuanthu humhim ding tuanvo cu a hlo sinsinih tuisan mino pawl thinlung sung hrimhrim ahcun mi pakhat cio in kan ram, ka miphun hrangah Pathian in tuanvo ipek mi ka nei asi timi ruahnak hrimhrim a hlo theh zo ti sehla a sual tam ding ka zum lo. Biaknak lam hruaitu pawl khalin biaknak lam kaihruai awknak le cangvaihnak ruangah an rian mi mipi pawl miphun thuanthu ziangtluk a siatsuah in a tuahtha timi an ruat tel hrimhrim lo tlukin biaknak lam cangvaihnak tampi hmuh ding a um. Biaknak dik le thianghlim cun miphun thuanthu a tuahsiat loih santiluang tithianghlim in miphun thuanthu a tuahtha sawn asi timi Bible thu zirhnak hmun tampi ah thelh lellel asi. Pursum leilawn sumpai hawltu pawl khalin lennak ding, sumpai ngah tamnak ding asi poh ahcun miphun thuanthu ziangtluk a siahsuah in a hmin a siatter, mipi thinlung a fehsual ding khal an ruat tel nawn lo ti ding khawp in ei ruknak, hnawhthuh peknak, le diklonak in sumpai ngahnak siseh cozah dandinglai pahbal in eihawlnak sumpai hawlnak a pung sinsin. Cuvek lakah Pathian hriakthih miphun hruaitu in dingfennak le Pathian tihzahnak lamzin dikah ziangtin miphun a hruai thei ding timi cu thuruat thiam pawl thinlungah ruat tlak zet asi. Santhar mino pawl thinlung sung luahkhat tu cu hirha nak, canpualtha, tisa nuamnung cennak, nun awlsam, tlau-ngaunak, le leitlun miphun thangso cia pawl nuntu zia cawng tahratin a phunphun in thinlung cawhphur awknak asi.\nCutin santhar minung pawl thinlung sungah mi pakhat cio in ram le miphun thuanthu humhim le tuahtha dingin tuanvo ka nei asi ti a um nawn lo tikah le tuanvo an lak nawn lo tikah siseh thinlung sungah thupi bik ih retmi cu mai hlawknak, nuamnung cennak, canpual tha, bulhrang thiltha asi tikah Pathian pekmi miphun hruaitu cu zohman ih duh-rim khal a nam nawn lo asi. Khatlam zawngin kan sim asile, mimal thinlung sungah miphun hruaitu tha in hmun a nei nawn lo, miphun thuanthu tuahthat ding thu in hmun a nei nawn lo. Mi hruaitu an dik lo, an sual, an thatlo ruangah si loin le mipi khal an sual an dik lo ruangah si loin mipi thinlung sungah miphun thuanthu in hmun a nei nawn lo ruang sawn ah miphun hruaitu thatha Pathian pekmi pawlin mipi lakah hmun an nei nawn lo ti khalin sim theih asi.\nIII. Hruaitu kan neilo asilo, aman kan pe zuam lo\nLaimi pawl kan farah zawnzaih ruangah a lak ih ngah hi kan duhtuk. Thil mankhung zianghman man pek loin a lakin ngah theih asilo. Miphun hruaitu tha hrimhrim nei thei dingin mipi in man tampi pek a tul. Nulepa insang kilkhawitu in harsatnak phunphun lak in an fate fimnak thiamnak harhdamnak thawn thangso dingin an kilkhawi hlei ah mipi in man pek tul mi a um ve. Khuitawk hmun khalah miphun hruaitu tha pakhat that ngah dingin mi tampi thah hmaisak a tul theu. Culole fimkhur zetin a thupten timtuah hnu ah a thupten thah ngah asi hmanah a thattu cu thah an si theu. Cutlukin miphun hruaitu cu humhim, kilven, upatnak pek an si theu. Miphun hruaitu tha pakhat nei thei dingin mipi in mai lal duhnak, thuneih duhnak, mah pakhat hlawknak, mai thupomdan pawl tanta in pek awknak, tuhlut awknak, le a cancan ah sumpai liamkuan le neih sumsaw tiang pek a tul theu. Hruaitu kaihhruainak hnuai ah tuhluh aw loin thiltha tiah mahte ruahnak in cangvaihnak pawl khi senpi vangtlang mi zapi hrang kumkhua daih thiltha siatsuahtu an si theu. America ramah president an hril awk tikah mipi pawlin milion tampi tangka cemin an duhmi hril tlin asi theinak ding hrangah sumpai an suah theu. Miphun hruaitu tha nei thei dingin mah pakhat hlawknak, nuam timi, mai duhnak le pomdan pawl tanta in mipi senpi vangtlang lamzin dik ah hruaiin miphun thuanthu tuahtha tu ding lamzin kian tahratin bawm, upat nak pek, a kaihruainak hnuai ah tuhlut awk thei a tul. Pek awknak le liamkuan lam lawng siloin milai zohman famkim kan um lo vekin miphun hruaitu tha nei thei dingin mipi pawlin hruaitu tha ih tlaksam nak, tlukbahnak, a cancanah hmualpho nak khal kan tuarpi, harsatnak phurrit phurhpi a tul theu. Mirang thufim in “Tlukbah a tawng dah lo tu milai zohman hruaitu tha an suak dah lo” (a person who never fails never become a leader) ti asi. Mipi pawlin hruaitu tlaksiatnak le tlukbahnak ah mawhsiat thangsiattu si loin dinpi kilkam tu kan si thei a tul. Tulai laimi mibur umkhawm pawlkom tampi cu hruaitutha neih duh si a man pek zuam si loin tahtthimnak thuanthu an simmi vek kan cang theu:\nVoikhat cu pacang pakhat a fapa nupi thihnak vokthau hawlin khaw inn hnenah a feh. Vokthau si, man awlsi lei ding hawlin a vak tikah a duhvek a hmu thei loih a fapa nupi neih ding ni tiang a vak a tawi. Cutin nineta bikah a thlennak khua ih an neih sun vok pakhat cu leiding dang um lo in man awlte in a lei tikah vawrvok a rak si ngelcel ih mopuai zawhtu mipi pawlin rualtheh nak sa cu an ei thei nawn lo. Mi hrekkhat cu dang tawk rero cingin ruaithehnak vawrvoksa cu an ei rero.\nLami hrangah ttihnung bik cu kawl le miphun dang an si lo, laimi lala kan si. Laimi hrangah tihnung bik cu zuuri le rukru thawng inn sungih misual pawl kha an silo, mahte fel le fim aw ter ih Pathian hriakthih miphun hruaitu dodalin mai mithmuh ah thiltha tuahtu, senpi vangtlang miphun hrang kumkhua daih thiltha lamzin daltu pawl an si sawn. Tuisunah kanmah in kan hrilmi in thaisun ih kan thuanthu cu a tuahtha in a tuahsiat asi. Laimi hrangah ttihnung bik, miphun thuanthu tuahsiattu cu theih lonak, atnak, le farah nak asi lo. “Kei mah” timi mai ruahdan pomdan ih “thiltha” tuah tahratin, senpi vangtlang miphun thatnak lamzin daltu tuahnak pawl khi asi sawn. Pathian zumtu miphun pawl hrangah satan le leitlun miphun dang pawl siseh ramsa le boruaktha lo, farah zawnzaih nak tihding a um lo. Pathian hriakthih miphun hruaitu dodalnak le tisa lamzin zawhnak asi.\nPathian pekmi miphun hruaitu, kanmah thawn a tlin aw tawk kan duh lo, miphun hruaitu tha nei thei dingin a man pek kan zuam lo asile miphun dang in kan miphun thuanthu parah lai an rel dingih eihang lo zetmi thuanthu kha zet cu tuar har fualfo cingin kan san milai pawlin kan tuar vivo lai ding tinak asi. Miphun hruaitu tha nei dingin a man na pek ve ding maw, hruaitu tha lamzin dal tu na si maw? Na umnak pawlkom kawhhran hruaitu pawl kha miphun hruaitu tha nei thei dingin man pe tu an si maw, lamzin daltu sawn an si?\nRusia ralkap pa in a duhtuk mi a fala nu hnenah hitin then awknak ca a rak ngan dah, “Kei cu fala siseh nupi siseh nei thei ka si nawn lo, ziangkim ka neih mi le pehtlaih mi cu kan ram communist uknak in leitlun pumpi a uk theh theinak ding hrang thathnempi tu ding lawng ka nunnak in pehtlai thei ka si.”\nNang, na miphun thuanthu tuah tha dingin ziang na pek ve ding?\nPathian hriakthih miphun hruaitu “pa” lungput:\nAsile, Pathian hriakthih miphun hruaitu tha ziangtin kan theithei ding? ti mi thusutnak mipi bawmtu dingah malte a hnuailam vekin zoh hnik uhsi. A hnuailam ih ngan mi pawl hi ram le miphun zapi huap ih hruaitu lawng siloin kawhhran le pawlkom, mibur umkhawmnak tinkimah hruaitu tha Pathian hriakthih hruaitu pawl lungput khal asi. Pathian hriakthih hruaitu ih lungput cu insang pa ih lungput thawn tahthim in zoh hnik uhsi.\nPathian hriakthih miphun hruaitu, miphun “pa” cu zovek, ziangvek asi ti ruahnak in pe tu dingah “Pa lungput” ziangvek asi ti malte zoh hnik uhsi:\nDuhdawtnak: Pa cun a fale hrangah amai nunnak tiang khal cem ding a ui lo vekin miphun “pa” cun a miphun hrangah a nunnak khal cem ding tiang uinak a nei lo; amai nunnak, lungawinak, amah pakhat diriamnak hnakin miphun, mipi lungawinak le thatnak thupi sawn ah a ret.\nThleidan nei lo: Pa cun fale parah thlaidan a neih lo vekin miphun “pa” cun a fale lakah a sual deuh, tha deuh, thiamnak, ti thei nak bang aw lo siseh thinlung fehsual in pa dodaltu par khalah siseh amah in a duhdeuh mi le lungawinak tuahtu parah siseh rualran duhdawtnak duhsaknak a nei ringring.\nA simse lo: Pa cun a fale sualnak le tlamtlin lonak midang hnenah a sim se dah lo vekin, miphun “pa” cun miphun, mipi lakah a nauta bik, a santlai lobik, a sualbik khal a relsia in a thangsiat dah lo. An sualnak le tlamtlin lonak ihsin ziangtin runsuak an si thei ding timi sawn in a thinlung sungah hmun kaupi a luahsawn ih Khawzing Pathian hnenah thinlung in thla a camsak ringring sawn.\nFale an tlaksiat tikah a thin a naa: Fale an sual tikah, thu an lunglo, sualnak ah an tluk siat tikah siseh an nitin nun pursum leilawn nuntu khawsak harsatnak an tawn tikah a riah a sia ih a tuar; cuvek in miphun “pa” thinlung cun miphun, mipi lakah abur in siseh mimalte siseh mi pakhatkhat siseh sualnak ah an tlusia, nitin nuntu khawsak ah harsatnak an tawng, buainak an tawn tikah siseh an mual pho tikah a riah a sia ih a thinlung in a tuar. Cutin siloin “pa lem”, mipi parah lalnak le thuneih nak lawng duhtu pawl cun anmai lamtangih an ruah mi pohpoh tlaksiatnak le mualpho nak thu theih le rel cu an rawlthaw bik asi theu.\nLamtang a tuah dah lo: Insang pa cun a fale lakah lamtang a tuahlo, duhbul huatbul nei in, thenthek nak a tuah dah lo vekin miphun “pa” cun mipi lakah mai lamtang tuahnak ding hrangah hnawn mi, huatbul nei in huatnak tipungtu, thenthek nak tipungtu tongkam le tuahnak hmangin a cangvai dah lo.\nMithmai tha hawlin zianghman a tuah dah lo: Pa cun a fale lakah mithmai tha ngah duh ruangah zianghman a tuah dah lo ih duhdawtnakin an thatnak ding hrang asi ahcun huat tuar khawp khalin thutha a sim, nun a sim, lamzin dik a zirh sawn vekin miphun pa cun mipi hmaiah mithmaitha ngah duh ah zianghman a tuah dah lo ih amai nunnak cem ding khal siseh mipi huatnak ding khal sisehla mipi pawl lamzin dikah an feh theinak dingah le an theih thiam lomi khal sisehla kumkhua daih thiltha thutha a zirh sawn asi.\nAmah hnakin a fale thatnak thupi sawnah a ret: Pa cun amah hnakin a fale cu fimsawn tha sawn hai sheh ti a duh vekin miphun “pa” cun mipi lakah siseh thangthar no nawn lakah siseh amah hnakin a fim, a lian, a tha sawn, le hlawhtling sawn mi si haisehla ti hi a duhthusam sawn asi ih a tuah thei mi poh, thiltha a theih mi pohpoh a sup aw dah lo ih lamzin a dal dah fawn lo. Hruaitu le hotu dinhmun sinak a lak khal asile amai hminthannak le mimal hlawknak hrang si loin miphun, mipi pawl thansoh hmasawnnak thupi sawn ruat ruang sawn ah asi.\nHmel pakhat lawng a nei: Pa in a fale pawl thu a rel tikah an um ah siseh an um lo tikah siseh an thu a rel mi a bang aw ringring, an um ruangah porh ciamco in an um lo ah a rel se dah lo, midang hnenah a fale pawl thu a sim tik khalah an sualnak a thuhsak dah loih dik loin a tan dah cuang lo. Cuvekin miphun ‘pa’ cun mipi lakah hmel dangdang nei in thu a sim dah lo. Amai sualnak khal a zep dah loih mipi lakah a tlasam tu pawl mawhsiat thangsiat tu khal asi dah lo. An zaten rualran ten a zoh ih an zate hmaiah a simmi a bang aw ringring. A tongkam suak in huat awknak tipungtu, thenthek awknak tipungtu si loin pehtlaih nak tha lo a um tikah rualremnak, daihnak le hmuhthiam awknak suahter dingin tongkam tlak tu asi ringring. Hihi cinken tha zet asi, mi pakhat cu ziangvek asi ti theih na duh asile midang thu a sim tikah a relmi pa/nu um tikah a simmi le a um lo ah a sim mi a bang rep maw ti na zoh tikah ziangvek milai asi ti theihtheih asi. Pa cun a fale pawl a thangsiat dah loih a zuar thlai dah lo vekin miphun, pawlkom, kawhhran hruaitu tha, Pathian hriakthih hruaitu cun amah huatu, thattu ding khal sisehla thangsiat le zuar thlai in a tongkam a thlahdah lo.\nNuamnung cennak ah a hmang dah lo: Pa in a fale pawl cu amai nuamcung cennak ah a hmang dah lo, a fanu cu taksa nuamcung cennak ah a hmang dah lo vekin, Pathian hriakthih miphun hruaitu in mipi le senpi vangtlang siseh mi pakhatkhat siseh amai tisa nuamnung cennak ah siseh amah pakhat hlawknak hrangah a hmang dah lo. Cutin senpi vangtlang mipi in a kutsungah an up mi thuneihnak siseh senpi bungrua le canpual tha siseh amah mi pakhat le amah thawn a pehtlai mi hrang lawngah mai hmakhua sialnakah a hmang dah lo ih senpi mipi in an rinsan vekin thuneihnak, canpualtha le bungrua pawl cu senpi vangtlang thatnak hrangah a hmang ringring sawn asi. Senpi vangtlang hnen ihsin ziang ka ngah ding timi hnakin ziang ka peksuak ding timi ruat in a nung sawn.\nFale pawl tlaksiatnak ah a lung a awi dah lo: Fale mualpho tlaksiatnak ah pa diktak a lung a awi dah lo vekin miphun pa cun mipi lakah pakhatkhat hi tlaksiatnak parah a lungawi diriam dah lo. Mi pakhatkhat in midang pakhatkhat tlaksiat le mualpho nak thu cu rawlthaw zet a ei vekin nuam tizetin a rel rero na theih tikah hihi cing ringring aw, “cupa cu miphun pa lungput a nei lo ih miphun hruaitu dingah Pathian hriakthih mi asilo, a rel mi cu amai pawlkom sung minung asile a umnak pawlkom hruaitu dingah Pathian hriakthih mi asilo tinak asi. Midang siatnak tlaksamnak le mualpho nak cu hmanrua ah hmang tahratin zohman in lo bum dah hlah sheh! Midang siatnak tlaksamnak in mai hmai phiatfai tum rero tu cu vunnel parah inn sak rero vek asi. Cuhnakin pa lungput nei tu, Pathian hriakthih hruaitu cun a tlasam, a bahtu, tlasia le mualphonak a tawngtu cu ziangtin tundin sal asi ding, ziangtin kan bawm thei ding timi lamzin a hawlsawn ding asi. Pathian hriakthih hruaitu cun mipi tlaksiat, mualhpo nak, le sualnak pawl ruangah tangdor zetin Pathian hmai ah ngaidamnak dilsak in an thatnak hrang thla a camsak sawn asi.\n“Pa lungput” timi hi miphun zapi hruaitu lawng asilo, kawhhran le pawlkom sungah Pathian hriakthih hruaitu ih lungput khal asi. Solomon siangpahrang in nupinu pahnih fate lawngaw thu a thendan kha cing ringring aw: naute ih nu taktak cun a fate thihnak ding a siang lo vekin miphun, Pathian hriakthih miphun le mibur hruaitu taktak cun mibur lakah mi zovek khal an tlaksiat le mualpho tikah a lung a awi dah loih thatnak a tuah sak thei mi parah a sup aw dah fawn lo.\n“Pa” lungput a neitu hruaitu kan ram kawhhran, pawlkom, miphun in a tultuk na ti ve lo maw? Na hril thei mi, na hril thei can poh ah na telnak kipah zo in “pa” lungput a nei ih Pathian hriakthih hruaitu asi ti fimkhur ten zoh hmaisa ringring aw. Cutin hruaitu hrilnak na telnak kipah na hrilsual ruangah na hrilmi hruaitu ih sualnak mawh phur in cawhkuan na tuar ve lo dingih Pathian hriakthih hruaitu dodalnak ah na tel ve lo ding asi. Cutin na hrilnak na telnak kipah na kut kolhfai asi ding. Cutin mizapi si lo hmanah mi tamsawn kutkholhfai asi tikah Pathian hriakthih hruaitu tha hrilsuak asi dingih miphun, mibur, pawlkom a dam ding. Cutin Pathian Thlarau hnatuannak cu mangbangza huham cahnak thawn pawlkom mibur cangvaihnak sung ihsin a luangsuak dingih miphun thuanthu cu Pathian lunghmui zawngin tuahthat asi ding. Cutin titikah misual hruaitu pawl khal Pathian in a hmang lo tinak asilo, Pathian thuhnuai ah a nungtu pawl cu thiltha tuahnak ah mankhung zetin hman an si ih thilsual tuah a hril tu, hruaitu tha lo le a hriltu pawl cu anmai thinlung duhnak thiltha lo tuah dingin siannak pek an si ih cuticun mifel le mitha thiltha tuah a hriltu pawl ralrin peknak hrangah thuanthu ah ngan an si theu.\nKan miphun in hruaitu tha kan nei lo asilo. Pathian zumtu miphun kan sivekin Pathian in hruaitu nei loin vavai men dingin in thlah lo, kanmai thinlung a thim theh ruangah Pathian hriakthih hruaitu zo asi ti kan thei thiam lo, kan thinlung sungah hmun kan pe lo sawn asi. Kanmah in tuisun ah kan hril mi in thaisun thuanthu a tuahtha in a tuahsiat ding asi.


Obama Muslim Ti Tu An Tam - Chinland Today Media\nAugust 22, 2010 1:26 pm·0 comments\nUS Ralkap in Iraq Suah San\nUS in Iraq ram uktu Saddam Hussein ih lal nak kum 2003 ih an hlawnthlak ihsi tutiang Iraq ramih um ringring US ralkap pawl lakih 4th Stryker Brigade 2nd Infantry Division cun mizan sunah Iraq ram an suahsan ih, Iraq ram ihsin Kuwait ah an lutih Kuwait ihsin US an pansal lehding.\nRelzo vekin Iraq ram ralkap hotu General, Zebari cun tui dinhmun ah US ralkap in Iraq ram suahsan dingih US Cozah in ruahman nak a tuah micu Iraq ramsung buainak leh Bomb puak pawl zoh rero tikah US ralkap pawlin Iraq ramhi suahsan hrihlo dingin a rak dil zoih, Iraq ram kilhim nak Iraq ram ralkap kutih ret thluh dingcu a can thei hrihlo thukhal a rak sim rero zo.\nAsinan Iraq ralbawi thusim himi US Cozah cun a bengkhon tuklo ih, an ruahman nak tuahcia mivekih fehpi hrih dingin US Cozah cun a let. tu ah hin Iraq ramah US ralkap 50,000 an taang lai ih, hi ralkap pawlhi raldo dingih retmi an silo ruangah an ralthuam pawlkhal an mah kilhim awknak tilo cu raldo nakih hmanter sian an silo.\nUS State thupuangtu, PJ Grownley cun Iraq ramih US ralkap pawlcun an thiltuah dingmi pawlcu an tuah thluh zoih, US ralkap in Iraq ram an suahsan thluh hnu khalah US Cozah cun Iraq ramcu a dungtun cuanglo dingih, Iraq ramih Cozah hngetkhoh a neih thei nak dingah leh a tthanso theinak dingah US cun a bawm vivoding a si tiah a sim.\nUN in Emergency Meetting A Ko Ding\nPakistan ramih tilian tuartu mipi harsa pawl UN Secreatry General, Ban Ki-Moon in a mit rori ih a va hmuh hnuah tilian tuar harsa pawl bawnnak ding thuhla reltlang dingin UN cun a Member ram pawlcu Emergency meeting a kawh dingthu Ban Ki- Moon cun a puangih, a tikcu leh a hmuncu relfel a si hrihlo nan a zamrang thei bikih kawh a siding tiah a sim.\nHiti vekih UN in Emergency meeting a kawhnak sanhi Taliban pawl nasa zetih dotu Pakistan ramin harsat nak nasazet a tuar ruangah Taliban pawlih dinhmun a cakbet sal pangding ti UN leh US in an phantuk ruangah a si ticu fiangzetin an langtiah ramdang tampi cun an ruat.\nPakistan ramih tilian tuartu harsa pawl bawmnak dingah paisa dollar Million 460 cu UN in a Member rampawl thawhkhawm dingin a rak dil zoih, Asinan UN Member ram pawlhin beisei hnakih an thawhhlawm hi an thawhkhawm tamtuklo ruangah tuah dollar Million 295 lawng an hmuzo.\nPakisran tilian tuartu pawl bawmnak dingah European Union khalin dollar Million 39 thawhve a tumthu a tiamkam ih, Australia leh Japan khalin ziangmaw zat thawhdingin tiamkam awknak an neivezo. Islamic Devolopment Bank khalin dollar Million 11 leh 2,00,000 tinghnih thawh a tumthu a simve ih, Asia Devolopment Bank(ADB) khalin dollar Billion 2 cawiter a remti zo, himi hlanah World Bank khalin Dollar Million 900 a rak cawiter zo.\nPew Research pawlin America mipi aiawh minung 3,003 hnen ihsi ngiahdan an lakkhawm nakah President, Barack Hussein Obama cu Muslim sakhua biak nak betu a si titu an tamsawn. Obama ih biaknak lamih America mipi ngaihdan lakkhawm nakhi tuikum March thla khalah lakkhawm nak an raktuah zoih, tuikum March thla hnakin tu ah Obama hi Mulsim ih ruattu an tam vivo.\nHiti vekih Pew Research pawlin Obama ih sakhua biaknak thuhla mipi ngaihdan an laknak sanhi tuittum Mulsim sakhua betu pawlih ni leh thla pawimawh Ramadan caan ih Obama in a umnak Inn ih zanriah i khawmnak puai a tuah ruangah a si.\nWhite House thupuangtu cun President, Obama ih sakhua biaknak thuhla ih mipi ngaihdan lakkhawm ih mipi theihih puanzar ciamco hi President, ti hminsiat leh ti mualpho tumnak thil ttullo zet a siih, Oppsition pawlin a thuptei an phiarruk nak thu a siih, himi ruangah mipi in Presidnet, cu zumlo nak leh rinsan lo nakah an hmanphah thei ruangah thil tthalo zet a si tiah a sim. White House Faith Adviser, Joshua Dubois cun President, Obama hi Kristian diktak a siih, a sakhua biaknak thuhla ah thu diklo thehdarh tumtu an um asi a ti.\nRelzo vekin Obama hin World Trade Centre kiang Ground Zero point ih Mulsim pawlin biak Inn Mosque sak an tumnak thuhla ah Obama cun a lungkim pi ih, Mulsim sakhua betu khalin sakhua dang vekin America ramsungah zalen nak an nei veih, America Cozah in sakhua biaknak thleidan a neiding a silo tiih a ti ruangah America mipi sawisel a hlawhzet.\nUN Member Ram Pawlin Pakistan Bawm Nak Pe Bet\nRelzo vekin Pakistan ram tilian tuartu pawl bawmnak ding thu relkhawm dingih UN Secretary General, Ban Ki- Moon in UN Member ram pawl Emergency Meeting a kawhkhawm nak cu mizan sunah New York khawpi ah tonkhawm awknak an neiih, himi ah UN Member ram pawlcun Pakistan ram tilian tuartu pawl bawmnak ding paisa an thawhkhawm bet rero.\nPakistan ram tilian tuartu pawl bawmnak ding sumpai hi UK cun a hlan ih thawhding zat a rak tiamkam awkmi ih hleiah Pound Million 64 thawhbet a tumthu a puangih, US khalin a hlanih dollar Million 90 a thawhcia mi ih hleiah dollar Million 60 thawhbet a tumthu a puang betsalih, US Secretary of State, Hillary Clinton cun an sum thawhding mi sungih dollar Million 92 cu UN kutsungah a lut hmaisa ding tiah a sim,\nEuropen Union khalin dollar Million 180 an thawhbet dingthu an simih, German khalin dollar Million 32 thawhve a tumthu a puang. Hiti vekih UN Member ram pawlin sumpai an thawhkhawm bet ruangah tui New York khawpi ih caam lai Pakistan Foreign Minister, Shah Mahmood Qurshi cun UN in an ram tulian tuartu mi harsa pawl bawmnak dingih paisa dollar Million 460 a dil micu a kimthei dingih a beisei thu a sim.\nPakistan Foreign Minister, cun Pakistan ram tilian ruangih harsat nak tuartu mipi pawlhi a zamrang thei bikih bawmnak pekih tuamhlawm loh li lo an si ah cun Taliban pawlin tikcu remcaangah la in an pawl ih mipi thlemlut nakah an hmang pangding ti a phan thu khal a sim.


H- Hring Dildel Kan Lairam | VCTH\nH- Hring Dildel Kan Lairam\nHome » Cahram » H- Hring Dildel Kan Lairam\nBy vcth on March 27, 2010.\nṬhalcaan a kim cun cumci, meikhu pawl an zam thlang ding. Tlang tinah meisa khu, mei a kaang thlang ding, a hlan vek a si hrih ahcun. Group mail tete ah ka hmu, inn a kang, khua a kang. A va poi ve. Meisa kan ṭul bik mi le in siatsuahtu.\nIn hringtu kan lairam in zohman a siatsuah lo nan amah le tawkten hliamhma a pu, khang a tuar, kum tinten vat siat a tuar ringring. Kan nauhak lai, phunhrek ca ah H- Hring dildel kan lairam ti kan rak zir dah. A rak hring dildel ruangah an rak ti a si ko ding. A tu ah teh ziang a bang pei maw?\nHi thu buai hi kan laitlang lawngah a si ve ce lo. Leitlun zate ih an buai pi mi a si ve. Leitlun nikhau a thleng aw, ling a hnin cingcing, thlisia tilik a tho cingcing cutin vanduainak a pehpeh in kan tong vivo. Kiang le kap, thingkung hramkung pawl kan kilkhawi ṭha lo ruangah hih thli pawl hi an cangnak a san pakhat cu a si. Hih thu hi 2000 kum US presidential election ih a sungtu, 2007 ih Peace Nobel Prize ngahtu Al Gore in nasa zetin a buai pi. Voikhat ah, “US President ka sile Journalist le Scientist pawl Vanzam par in Amazon tupi pawl a cem zia, Greenland, North pole ih tikhal pawl an zup zia ka zoh pi ding. Cutin ziang tluk in kan leilungpi tuamhlawm a ṭul ti an thei dingih leitlunah an than ding,” tiah a rak ti dah.\nKan leilungpi hring dildel si ding hi thupi zetih a rak ruattu pakhat ve cu Prince Charles a si. 1986 TV interview pakhat ah Prince Charles ih a ṭong cu journalist pawl le mipi in a rak hnihsan nasa. Hih England lal fapa a mumal nawn lo ti a rak tuar. Cucu, “Kan hmuan ih thingkung pawl le kan lo thlairawl pawl ṭhantha ih an ṭhang theinak dingah zingtin ka biak hngai ringring,” tiah a rak ti. 1980 vuakvel ah thingkung hramkung pawl cu thupi ih rak ruat a si hrih lo, nan kum 20 a hung rei hnu ahcun Ecology ti in mi hmuahhmuah ih hmur kaa in thingkung hramkung duhdaw ding thu an phung cio. Ṭong dang in kan tiah cu Prince Charles a kekar a rak tuan nasa.\nKan Chinram ah tla kum zabi 20 tlai lam in thingkung hramkung, leiram duhdaw ding thu hi au thok a si. Hmun tampi ah cu mipi in an thei fiang ih an ṭhathnempi zet, nan hmun tampi ah cu theihfiangnak (awareness) an tlasam zet lai. Kan nunnak hrangih a ṭulnak ruangih a si mi pawl cu ziang ti ṭha. Ṭahṭhimnak ah zaanthing thawn rawl kan suang, zaanthing thawn inn kan sak. A ai awh cin sal ding ngaingai hi thil ol cu asilo kan ti pei. Zaanthing mei tik dingih kan hman mi hi a tlangpi thu in thing cang deuh Faa, Hia, ṭhiil, ti pawl an si. Ṭong dang in cu tuupi thing pawl an si. Hih tuupi thing pawl a ai awh cin sal ding cu a cang theilo ti cu asilo nan, kan ol aw tuk lo ding ka zum. Ziangkhal lole rawl suannak le inn saknak cu kan ngai thiam aw hrih pei. Asi, thing hau hlah kan ti aw ding in cu kan rawl suan daan kan thleng a ṭul, kan inn sak daan kan thleng a ṭul. Cu pawl cu caanṭha ni nikhat ah kan thleng leh ding. Asinan kan ṭulnak asilo mi thil ih a siatsuah mi teh a um maw? Ramkhang, meisa thlah ti pawl cu zohman ih kan ṭulmi asilo, asinan a rak cang ringring.\nKan dinhmun hi dot thum in kan zoh thei in ka hmu,\n1. Thleng aw thei nan thlun duhlo mi (Thleng aw thei nan thlun duhlo mi ka ti tikah hihi kan ṭulmi tla asilo, kan duhmi tla asilo, nan kan tuah ringring ṭheu mi, ex, ramkhang, nauhak pawl vate bu lawk, nga tabuk, bomb or sii burh or dynamo thawn nga kai tvp)\n2. Thleng aw thei nan thleng aw ngam lo (Thleng aw thei nan thleng aw ngam lo mi kan ti tikah thleng aw ding hrangah pum pek aw kan ngam lo, kan ti kel thil in in ciah neh, khop dok khop dok lo ah kan di a riam tawk, ex, kan lo thlawh daan- loo vah ṭhin ringring, ṭhangso mi ci cin thlaithlak daan ih ṭhin aw ngam lonak, tvp)\n3. Thleng thei hrih lo mi (Thleng aw thei hrih lo mi kan ti tikah thleng aw ding kan duh hman ah a remcang hrih lo mi- ex, zaanthing hau ka duhlo nan rawl suannak le inn saknak ah lo theih lo in ka hau a ṭul, nan electric or gas kan nei thei tikah cu hi thu cu thu buai asi nawn lo ding, automatic in a thleng aw ding.)\nKum Zabi 21 ah dengfel fimthiamnak pawl nasa zetin a ṭhangso, Science fimthiamnak pawl tla a nasa sinsin. Cuvekin cui ṭhansonak ih a ral khat ah kilkhawinak ti hi thil thupi zet a si. Hih thu ṭhaten kan ruat lo ahcun Bible sungih san cem ni, ni netabik ni a tongtu, a tep ngahtu kan si ding. Kan tlanlennak leilungpi hring dildel hram seh. Cuvekin kan Chinram tla hring dildel ve seh. Kan nauhak lai ih kan rak zir mi H- Hring dildel kan lairam kan rak ti mi a takin si hram seh. Cu lawngah a hahdammi kiangkap pawlkom kan din thei ding.


VCTH | Archive | Khual Tlawnnak | 2\nHome » Archives by category » Hmun Le Hma » Khual Tlawnnak (Page 2)\nVCTH Kumkhat Report\nPosted on October 1, 2010 by vcth and saved under Khual Tlawnnak\nPathian zangfahnak in www.vcth.net Vancung Thaihlio cu tluangten kumkhat kan kim ta. Kumkhat sung teimak ten ca in ngan saktu, in siar saktu le in tanpitu nan zate parah siar cawk lo lungawinak kan nei. Kumkhat sungah VCTH in 1. Cahram-1092. Awnmawi Cahram-623. Biazai- 364. Theihkauhnak- 185. Pursum thu- 96.…\nComments Off on VCTH Kumkhat Report / Continue reading →\nVCTH Poll Result\nPosted on September 2, 2010 by vcth and saved under Khual Tlawnnak\nVCTH poll tuah mi tha na pe mi Chin Party cu vote 306 in vote a siih Chin Progressive party in Vote 306 sungah 160, 52% in le Chin National Party in 306 sungah 121, 39% le zohman tha pek lo tu 25, 8% tla cu an si. VCTH poll…\nComments Off on VCTH Poll Result / Continue reading →\nHnaṭuan kan Ong\nPosted on August 4, 2010 by vcth and saved under Khual Tlawnnak\nVCTH in Lehpannak thu kan dung zarh in kan ti tho. VCTH cu Chin mino a si mi hmuahhmauh ih ta a si vekin, Chin mino pawl ih rem le ceimawinak ih kekar mi tla a si. Curuangah Lehpannak lam a paih deuhtu pawl hrangah hnaṭuan kan ong. Hnaṭuan thu…\nComments Off on Hnaṭuan kan Ong / Continue reading →\nPosted on April 21, 2010 by vcth and saved under Khual Tlawnnak\nFrancis Cung Bik Ka nauhak lai ih ziaza pawl in in silhkhah ruangah maw thei hlah ṭhalcaan kan thlen tinten ka thinlung ah a lam dang deuh mi tuarnak ka nei ṭheu. Ka tuarnak (feeling) ziang cekci asi ti sim ding cu a har zet, aw kaa le cafung ih…\nComments Off on Ṭhalcaan / Continue reading →\nValentine’s day thlacam\nPosted on February 13, 2010 by vcth and saved under Khual Tlawnnak\nDear Duhdawtmi U le Nau, Vancung Thaihlio in hih a sunglawi mi duhdawt awtu pawl ih ni a hmang tu nan zate hrangah thlaza kan lo cam sak. Duhdawtnak timi cu minung le milai kan si bang tuk in hrial theih mi asilo. Pathian ih in pekmi laksawng pakhat asi.…\nComments Off on Valentine’s day thlacam / Continue reading →\nPosted on December 28, 2009 by vcth and saved under Khual Tlawnnak\nDuhdawt mi U le nau pawl, 2009 a cem, kum zabi 21 ih a hmaisabik kum sawmbi kan laim. Vansiat, vanduainak a phunphun thawn a khat mi kum sawmbi kan liam. A ra ding mi 2010 leitlun ah daihnak, remnak le thluasuah vanruah thawn a khat mi kum si hram…\nComments Off on Kumthar Cibai / Continue reading →\nPosted on December 1, 2009 by vcth and saved under Khual Tlawnnak\nChristmas thla, Jesuh suah cam kan thleng. Christmas ih hnangamnak, remdaihnak thluasuah a phunphun cu nan tlunah thleng hram seh. Christmas ti cu Pathian in leitlun a duhdawtnak a lengternak ni, fapa Jesuh laksawng kan co caan a si. Ttong dangin cu duhdawtnak thla kan ti pei. Hih duhdawtnak thla…\nVancung Thaihlio website ih a rak vote tu unau zaten nan tlunah kan lungawi. Vote caan ni 40 kan pekih a vote tu minung 80 an si, a tha zet 48 (60%), a tha ko 12 (16%), A tha lo 5 (6%), le a sam zet lai 11 (13%) an…\nComments Off on VCTH Votes / Continue reading →\nISIS in Christian hrangah daan thar suah